text:
DUSANGIRIJAMBO : « Nimuhumurize umuryango wanjye, nimuwuhumurize »
Nimucyo tuzirikane amasomo ya Liturjiya yo kuri iki cyumweru duhimbazaho Umunsi mukuru wa Batisimu ya Nyagasani.
I.Isomo ryo mu gitabo cy’Umuhanuzi Izayi: 40,1-5.9-11.
Nimuhumurize umuryango wanjye, nimuwuhumurize-ni ko Imana ivuze- nimukomeze Yeruzalemu; muyimenyeshe ko ubucakara bwayo burangiye, igihano cyayo kikaba gihanaguwe. Uhoraho yayihannye yihanukiriye, kubera amakosa yayo. Ijwi rirarangurura riti «Nimutegure mu butayu inzira y’Uhoraho, muringanirize Imana yacu umuhanda ahantu h’amayaga. Akabande kose gasibanganywe, umusozi wose n’akanunga kose bisizwe, n’imanga ihinduke ikibaya. Nuko ikuzo ry’Uhoraho rizigaragaze, ibinyamubiri byose bizaribonere icyarimwe, bimenye ko Uhoraho yavuze.»
Naho wowe, zamuka ku musozi muremure, urangurure ijwi, wowe uzaniye Siyoni inkuru nziza, ntutinye, wowe ntumwa y’inkuru nziza igenewe Yeruzalemu ! Rangurura ijwi ubwire imigi ya Yuda uti «Dore Imana yanyu!» Ni byo koko, dore Nyagasani Imana ! Araje n’imbaraga nyinshi,
afite amaboko, aje gutegeka; dore azanye n’iminyago, abo yatabaye bamubanje imbere. Ameze nk’umushumba uragiye ubushyo, akabwegeranya n’ukuboko kwe ; abana b’intama akabatwara mu gituza cye, intama z’imbyeyi akazemera mu rwuri rutoshye.
II. Iri somo ritwunguye iki ?
« Nimuhumurize umuryango wanjye … ».
Iri jambo « guhumuriza » ryakoreshejwe na Bibiliya ntagatifu rishobora gusobanuro ibintu bibiri. Hari impamvu ebyiri zishobora gutuma umuntu akenera guhumurizwa : iyo afite ubwoba n’iyo afite agahinda . Ufite ubwoba agira impumu kuko umutima uba wamuvuyemo biturutse ku mpamvu y’uko yenda kugirirwa nabi . Aba akeneye uwamuba hafi, akamutabara, akamuha « protection ».
Gusa uguhumurizwa kuvugwa muri Liturujiya y’uyu munsi ni ukw’abafite agahinda. Ijambo ryakoreshejwe mu gifaransa ni » Consolez mon peuple » . Ni naryo ryakoreshejwe mu rurimi rw’ Icyongereza « console my people ».
Kugira agahinda bisobanura iki ? Umuntu yiyumvamo icyiyumviro cy’agahinda, iyo yatakaje umuntu yakundaga (gupfusha) cyangwa se ikintu yari akomeyeho(uburanga, ubuzima buzira umuze, kwibwa amafaranga, gusenyerwa inzu, gutakaza icyubahiro, ubusugi…..). Icyo gihe umuntu yiyumvamo ugusenyagurika(icyunamo), akabihirwa, akababara mu mutima we, bikagaragara no ku mubiri inyuma.
Umuntu ufite agahinda arangwa n’uko atacyishimira kubaho mu kivunge ahubwo agashaka kwifungirana wenyine, ngo arire rubanda itamureba. Ariko n’ubwo yumvisha abantu bose bamukikije ko atabakeneye ahubwo akaba akeneye kwifungirana no kuba wenyine, umutima we uba utegereje(attente) ikintu kimwe gusa gikomeye : aba akeneye ko hagira umuntu umusanga aho yihugitse, akamuba hafi, akamubwira »mporempore », « akamuhumuriza, » akamuha « consolation ». Iyo ubaye hafi umuntu ufiteagahinda, ukamufasha, iyo amaze kugarura ubuyanja arabigukundira cyane.
Umugabo cyangwa umugore udafata igihe cyo kuba hafi mugenzi we mu bihe by’agahinda, aba asenya urugo. Umubyeyi utita ku gahinda k’umwana we ngo amube hafi aba yitandukanyije nawe bidasubirwaho. Umwana utigera wita ku gahinda k’umubyeyi we ngo amuhe « consolation »ikenewe ntacyo baba bagipfana.
Umuntu ku giti cye siwe wenyine ukenera « consolation », n’umuryango wose cyangwa igihugu cyose gishobora kugwa mu gahinda, kigakenera « Consolation ».
Ubutumwa bwahawe Umuhanuzi Izayi ni ubwo guha « consolation » umuryango w’Imana. Yatumwe kumenyesha umuryango wa Israeli wari waratakaje igihugu ukajyanwa bunyago i Babiloni(hagati y’imyaka 587-538 mbere ya Yezu) ko igihe cy’ubucakara kirangiye, ko bagiye gusubizwa mu gihugu cy’isezerano. Iyo koko yari inkuru nziza itera ‘morali’ abari baraheranwe n’agahinda ko kugirwa abacakara mu mahanga kubera kwamburwa igihugu cyabo. Kubwirwa ko Uhoraho Imana atabibagiwe, ko azi agahinda kabo kandi akitaho niyo Nkurunziza bari bakeneye. Nanone Uhora Imana yagombye kwifashisha umuhanuzi Izayi kugirango iyi nkurunziza igere kuri rubanda. Biratwibutsa rya banga rikomeye duhishurirwa mu bihe bya Noheli ko Imana ikiza abantu ikoresheje abandi bantu, ko ntayandi maboko, amaso, amatwi,ururimi …Imana igira atari ibi byacu !
III. ISOMO ku Banyarwanda
Igihugu cy’u Rwanda cyahuye n’akaga gakomeye , abantu benshi cyane baricwa, ibintu by’agaciro birasahurwa ibindi byinshi birangizwa. Abakomeje kubaho bararirira mu myotsi, benshi buzuye gereza zo mu Rwanda no mu mahanga, abandi bakwiriye imishwaro, bajya kuba mu mahanga batahisemo. Mu mitima y’Abanyarwanda benshi AGAHINDA ni kose.
Ntabwo rero Abanyarwanda bashobora gutandukana n’icyiyumviro cy’agahinda badashyikirijwe Inkuru nziza y’uko Imana ikibibuka kandi ko icyakomeje kubatera impumu kigiye gukurwaho.
Nyamara twese tuzi neza ko icyapfakaje abanyarwanda , kikabagira imfubyi n’inshike, kikabambura imitungo yabo …. ari ubutegetsi bubi bw’udutsiko duharanira inyungu zatwo gusa.
Muri iyi minsi ubutegetsi bw’Agatsiko bwagaragaje bidasubirwaho ko nabwo ikibushishikaje ari inyungu z’umuntu umwe gusa n’umuryango we . Amahoro y’Abanyarwanda n’umunezero wabo ntabwo aribyo bitayeho. Iyo baba bashyize imbere umukiro w’Abanyarwanda bari guha agaciro umuco mwiza wo guhererekanya ubutegetsi mu mahoro ! Kandi nyamara ntibayobewe ko kwigundiriza ku butegetsi ubuziraherezo bikwega intambara n’umwiryane mu benegihugu. Guha « consolation » abenegihugu batagira umubare bazonzwe n’agahinda sibyo bibashishikaje. Iyo baza kuba bashishikajwe n’umunezero w’Abanyarwanda bose ntabwo bari kwimika irondakoko n’uguhezwa kwa bamwe kugeza ubwo igice kimwe cy’Abanyarwanda cyamburwa uburenganzira bwo gushyingura ababo mu cyubahiro no kubibuka uko bikwiye! Umuhanzi Kizito Mihigo (uri kuborera mu gihome azira amaherere !) mu ndirimbo yise urugamba rwo kwibohora, yabirimbye neza ati » Imizi y’inzagano mu bantu, ni ukutagira ubwigenge ».
None se ukore iki ?
Abanyarwanda ubwabo bifitemo ubushobozi bwo gufata ICYEMEZO cyo guhagarika igihe cy’ubucakara n’ubwikanyize hagatangira igihe cy’amahoro n’ubwigenge. Umwaka w’2017 ni italiki nziza abenegihugu bashobora gutegura nk’izazana impinduka nyayo ikenewe mu Rwanda , tukanga twivuye inyuma « MANDA ya GATATU » izasubiza u Rwanda mu butegetsi busa n’ingoma ya cyami na gihake. « Nta manda ya gatatu », ngiyo intero.
Kubera ko natwe ubwacu twahisemo kuba mu b’imbere bashishikariye urwo rugamba rwo kwibohoza ku ngoyi y’Agatsiko, ntitwabura kubwira rubanda tweruye tuti « Uwemera, naze ».
Muri urwo rwego, uyu munsi mukuru Abakiristu bahimbaza w’Ukubatizwa kwa Nyagasani ufite ikintu gikomeye utwigisha.
Kubatizwa ni ukwinikwa ! Kandi kwinikwa mu mazi siyo ntego ahubwo ni inzira ikoresha imvugo shusho(=isakaramentu bivuga ikimenyetso). Ni nka wa mugani ugana akariho. Batisimu nyakuri ni ukwinikwa mu byo wemera, ni ukwinjira wese mubyo wahisemo . Ni ukwiyemeza, ubutarora inyuma. Iyo ukora ibyo utemera ntacyo ugeraho. Iyo wemera , n’ibyasaga n’ibikomeye cyane biroroha, bigashoboka. Kwemera ntibyabujije Yezu kubabazwa no kwicwa ariko byamuhaye kuzuka mu bapfuye, aba acunguye atyo imbaga nyamwishi y’abari barabaye abacaka b’ubwoba bw’urupfu, kuko yabahishuriye rya banga risumba ayandi ko « Hakurya y’imva hari ubugingo ». Ariko nanone iyo ni imwe muri za mvugo yumvwa n’abemera gusa !
Ndasaba abemera, bakaba biyumvamo ko impinduka nziza ishoboka mu Rwanda mu mwaka wa 2017, ko bahagaruka, « bakabatizwa » bityo bakabona guhabwa imbaraga nshya. Niyo mpamvu nanjye nshoje ntera nti « Uwemera naze dufatanye urugendo ».
Mugire mwese umunsi mwiza wa Batisimu ya Nyagasani,
Uwanyu, Padiri Thomas Nahimana.


c: text/html

text:
UBUREZI
Rwamagana:Bajya kwiga bakoherezwa kuvoma, batindayo bagahatwa inkoni
Mu kigo cy’ishuri cya GS Kitazigurwa giherereye mu Murenge wa Muhazi mu Karere ka Rwamagana haravugwa ibibazo bituma abanyeshuri batiga neza ndetse bamwe muri bo bagahamya ko bishobora gutuma batsindwa ibizamini bya Leta.
Aba banyeshuri kandi banavuga ko barambiwe ibihano biremereye bituma bamwe bareka ishuri.
Abaganiriye na Makuruki, bavuze ko boherezwa kuvoma amazi mu masaha yo kwiga, batinda bagakubitwa inkoni cyangwa bagahanishwa kumara icyumweru batiga.
Umwe muri bo wiga mu mwaka wa gatatu w’amashuri yisumbuye yagize ati “Ubusanzwe tugera ku ishuri guhera saa kumi n’ebyiri na 45 ariko tumara gukora etude tukabona baratubwiye ngo tugomba kuvoma amazi yo kudutekera.”
Akomeza agira ati “ ..kubera ko tuvoma kure tujyayo nka saa mbiri bikageza saa yine tukiri ku mugezi kubera inkomati iba ihari kandi ntitwemerewe no kuvoma amazi ya Muhazi, uyavoma bamukubita inkoni nyinshi cyane.”
Umwarimu wigisha kuri icyo kigo utarashatse ko izina rye ritangazwa na we yavuze ko uburyo abana bigamo bubangamiye imyigire yabo mu gihe harimo n’abazakora ikizamini cya Leta.
Ati “ Ubundi mu mashuri yisumbuye dutangira kwigisha saa yine ariko dutungurwa no kubona tujya kwigisha tugasanga abana bagiye kuvoma kandi twibaza impamvu bikorwa mu masaha yo kwigishamo.”
Yakomeje avuga ko mu bibangamiye abo bana harimo n’inkoni babakubita batinze kuzana amazi. Ati “..bigaragara ko abana bafite ibintu byinshi bibangamiye kuburyo badashobora kwiga neza , harimo kubakubita kugeza aho ubona abana batagifite ubushake bwo kwiga tukabona bishobora kugira ingaruka ku ireme ry’uburezi muri iki kigo.”
Aba banyeshuri kandi bavuga ko ikibababaza kurushaho ari bagenzi babo basa nk’abadakorwaho.
Umwe mu banyeshuri yagize ati “Ikindi ubona hano harimo no kuvangura kuko hano harimo bamwe mu bakobwa badakorwaho ngo kuko ari inshuti z’abayobozi kandi nabo barabyigamba, nabaha urugero rw’umukobwa uherutse kwitabira telefone mu ishuri nyamara abayimwatse barayimusubije ndetse batwirukanira amafaranga we bakamureka.”
Umuyobozi ushinzwe amasomo muri Gs Kitazigurwa Munyabugingo Justin ari na we ushinjwa gukubita abana ntabwo yashatse kugira icyo abivugaho , ahubwo yavuze ko byabazwa ubuyobozi.
Ntirenganya Jean Baptiste, Umuyobozi w’icyo kigo yavuze ko mu kigo ayobora nta kibazo gihari kandi ngo nta mwana utoneshwa kurusha abandi.
Yagize ati “Mu kigo nyobora nta bibazo bihari. Niba abana bavoma ntabwo ari ikibazo kandi amazi yarabuze muri iyi minsi, naho ku bana bavuga ko tubirukana abandi tukabasiga ntabwo nabihakana hari abana batanu ntajya nirukana kuko byasabwe n’ababyeyi babo. Kuba dos (ushinzwe amasomo) akubita abana ni ibisanzwe guhana, umwana wakosheje anyuzwaho akanyafu.”
Ntirenganya yavuze ahubwo ayo makuru akuririzwa n’abarimu batamushaka.
Ati “Hari abarimu bashaka ko mva hariya ndetse hari utunama bakorana n’uwahoze ayobora iri shuri mbona aribo bagumura abana naho nta kindi kibazo kiri mu kigo cyacu.”
Justin Ngabonziza

robotstxt: allowed

filter: keep


text:
Byagarutsweho kuri uyu wa 25 Ukwakira 2016 mu muhango wo guherekanya ububasha hagati ya Guverineri Alphonse Munyantwari na mugenzi we Marie Rose Mureshyankwano.
Guverineri Alphonse Munyantwari wari umaze imyaka hafi itandatu ayobora Intara y’Amajyepfo, ubu yahawe kuyobora iy’Iburengerazuba naho Marie Rose Mureshyankwano wari umaze imyaka 10 ari Umudepite agirwa Guverineri w’Intara y’Amajyepfo.
Umunyamabanga wa Leta muri Minaloc ushinzwe iterambere ry’abaturage, Vincent Munyeshyaka, wayoboye uyu muhango, yagarutse ku ruhare rwa Guverineri Munyantwari mu kwesa imihigo mu Ntara y’Amajyepfo.
Yagize ati “Ibyiza byakozwe muri iyi Ntara y’Amajyepfo birigaragaza, ndagira ngo nshimire Guverineri Munyantwari, […] biragaragarira kuba muri iyi myaka ishize uturere two muri iyi Ntara hafi ya twose twazaga mu myanya ya mbere mu kwesa imihigo neza. Wabonaga rwose mu myanya 10 ya mbere harimo ubwiganze bw’iyi Ntara y’amajyepfo”.
Guverineri Munyantwari yasabwe kuzamura Intara y’Iburengerazuba
Vincent Munyeshyaka yavuze ko bizeye ko Guverineri Munyantwari aho agiye azahateza imbere nkuko yabikoze mu Majyepfo.
Ati “Turizera ko uwo muco niyo mikorere abijyanye aho agiye, kandi aho ari ni umusaruro waturutse mu mikorere yagezeho ubwo yari muri iyi Ntara y’Amajyepfo”.
Yakomeje agira ati “Icyo namubwira ni uko agifite inkunga yacu, tuzamuba hafi nka Minisiteri y’Ubutegetsi bw’Igihugu, kandi naho agiye hari abafatanyabikorwa, hari abaturage kandi ubushobozi bwo kuba umuhuzabikorwa, guhuza abantu, guhuza inzego tubumuziho, ku buryo twizeye ko n’iriya Ntara nayo igiye kuzamuka”.
Guverineri Mureshyankwano yahawe impanuro
Munyeshyaka Vincent yabwiye Guverineri mushya w’Intara y’Amajyepfo, Marie Rose Mureshyankwano, ko agomba gukomeza kuyiteza imbere kuko umusingi aheraho uhari.
Yagize ati “Aho uhera umusingi bawukweretse, mu nzego zose, ubukungu, iterambere ry’umuturage, imibereho myiza, byose umusingi urahari. Turifuza ko wahera aho byari bigeze, intambwe yari imaze guterwa ugakora ku buryo mutera izikubye kabiri. Hari byinshi byiza byakozwe, turagira ngo muzongere mushyiremo imbaraga, ubufatanye, mukorere hamwe, iterambere ryo muri iyi Ntara rikomeze ryiyongere”.
Guverineri Munyantwari ati “Icyizere nagiriwe sinzagitetereza”
Guverineri Alphonse Munyantwari mu ijambo rye yashimiye abakozi bakoranye, avuga ko yishimira byinshi bagezeho mu guteza imbere Intara y’Amajyepfo n’abayituye, anashimangira ko icyizere yagiriwe atazagitetereza.
Yagize ati “Ndagira ngo nshimire cyane Nyakubahwa Perezida wa Repubulika y’u Rwanda, Paul Kagame, wangiriye icyizere kugira ngo nyobore iyi Ntara y’Amajyepfo mu gihe cy’imyaka itanu n’amezi icyenda. Mboneraho n’umwanya wo kongera kumushimira ko yangiriye icyizere akanshinga kuyobora Intara y’Iburengerazuba, nkaboneraho n’umwanya wo kongera guhamya ko izo nshingano n’icyizere ntazabitetereza”.
Ku rundi ruhande, Guverineri mushya w’Intara y’Amajyepfo, Marie Rose Mureshyankwano, yashimiye Umukuru w’Igihugu wamugiriye icyizere, yizeza ko azakorana umurava imirimo ashinzwe aharanira iterambere ry’abaturage.
Yashimiye mugenzi we Munyantwari we n’ikipe bakoranye, uburyo bateje imbere Intara y’Amajyepfo, avuga ko nawe azabyubakiraho.
Yagize ati “Ndabizeza ubwitange, murabona ko mfite imbaraga n’ubushake, ndabizeza imikoranire myiza igamije gushyira mu bikorwa icyerekezo cya Nyakubahwa Perezida wa Repubulika, gishyira abaturage ku isonga mu bikorwa byose bibateza imbere”.
Yakomeje ati “Niteguye kuzakira inama n’ibitekerezo byiza byanyu, kuko ni ibintu bizamfasha bikangirira akamaro, kugira ngo dufatanyije namwe turusheho kuguma ku isonga mu kwesa imihigo. Ndi Umuntu umenyereye kwakira inama, ndumva tuzafatanya abaturage b’Intara y’Amajyepfo tukabayobora neza”.
Marie Rose Mureshyankwano abaye Guverineri wa kane uyoboye Intara y’Amajyepfo, akaba yari amaze imyaka igera ku 10 ari Intumwa ya Rubanda mu Nteko Ishinga Amategeko y’u Rwanda.


text:
KANDA HANO UREBE VIDEO
Musenyeri Bimenyimana Jean Damascene wari umushumba wa Diyoseze Gatorika ya Cyangugu kuri iki Cyumweru tariki ya ya 11 Werurwe 2018 yitabye Imana azize uburwyi bwa kanseri yo mu maraso yari amaze iminsi arwaye.
Nyiricyubahiro Musenyeri Bimenyimana Jean Damascène yaguye mu bitaro byo mu gihugu cya Kenya mu murwa Wacyo Nairobi aho yari ahamaze igihe kingana n’ukwezi ariho yivuriza uburwayi bwe ariko kuri uyu munsi inkuru y’inshamugongo ikaba yamenyekanye ivuga ko yamaze kuvamo umwuka.
N’inkuru ibabaje kubakisto Gatolika ndetse n’inshuti muri rusange nk’uko bakomeje kugenda babigaragaza gusa icyo benshi bakomeje kumwifuriza n’ukumuragiza Imana ngo izamwakire kandi izanamuhembere ibyiza yakoze ubwo yari akiri kumurimo wayo yamushinze hano ku Isi.
Nyiricyubahiro Musenyeri Bimenyimana Jean Damascène yavutse tariki ya 22/06/1953 i Bumazi, Paruwasi Shangi, Diyosezi ya Cyangugu. Yahawe ubusaseridoti tariki ya 06/07/1980 ku Nyundo. Yatorewe kuba umushumba wa Diyosezi ya Cyangugu tariki ya 18/01/1997 ahabwa ubwepiskopi tariki ya 16/03/1997 i Cyangugu.
Tariki ya 18/01/1997, Nyir’ubutungane Papa Yohani Pawulo II yatoreye Nyiricyubahiro Musenyeri Bimenyimana Jean Damascène kuyobora Diyosezi ya Cyangugu. Nyakwigendera kandi yari amaze imyaka 20 n’amezi icyenda ari umwepisikopi wa Cyangugu dore ko yahawe Ubwepiskopi tariki ya 16 Werurwe 1997 ubwo yari afite imyaka 44 y’amavuko.
Agire iruhuko ridashira
KWIZERA Juvenal-Ibyamamare.com


text:
Thomas Markle ni musaza wa Meghan Markle uri kwitegura ubukwe bw’ibwami n’igikomangoma cy’u Bwongereza Prince Harry, uyu Thomas yandikiye ibaruwa ifunguye Harry amubwira ko byaba byiza abenze Meghan kuko ngo atazaba umugore uhesha icyubahiro ubwami bw’u Bwongereza.
Iwacu ntibikunze kuba ko musaza w’umuntu yanga ko mushiki we arongorwa, iwabo bibayo!
Muri iyi baruwa Thomas Markle yanditse ko akurikije uko azi mushiki we n’uko yitwaye kuva yaba icyamamare muri filimi asanga mu by’ukuri adakunda Harry ahubwo ashaka kwamamara kurushaho, ngo nta mahirwe y’uko azaba umugore wubahisha umuryango wa cyami.
Ubukwe bwa Meghan Markle na Harry buteganijwe taliki 19, Gicurasi, 2018.
Uyu musaza we ushaka ko bupfa yanditse ati “Nyamuneka Prince Harry reba kure, ubone ko mushiki wanjye nta kindi agamije uretse uburyarya… Rwose ntarirarenga, mureke urinde ubwami bw’u Bwongereza ikimwaro buzaterwa no gushaka umugore w’imico idahwitse..”
Thomas avuga ko kugira ngo mushiki abe icyamamare muri filimi byasabye ko Se afata imyeenda ngo amwishyurire ariko ngo amaze kugera ku nzozi ze ntiyigeze yibuka Se ngo byibura anamusure.
Meghan Markle ngo aheruka kuboneka mu muryango we mu 2011 mu muhango wo gushyingura nyirakuru.
Muri iriya baruwa kandi yasohotse mu kinyamakuru kitwa Touch Magazine, Thomas Markle agira ati: “ …Uko igihe cyo gukora ubukwe kegereza biragaragara ko buzaba ari ikintu kibi kibaye mu bukwe bwose bwabaye mu muryango wa cyami w’u Bwongereza. Meghan rwose si umugore ugukwiriye nyakubahwa Harry. Birantangaza kuba utabona Meghan nk’uko Isi yose imubona. Icyo ashaka ni uko ava muri Hollywood yinjira mu muryango wa cyami…”
Thomas Markle avuga ko ikindi kibabaje kerekana ko Meghan atari umukobwa w’imico myiza n’uko atatumiye Se umubyara mu bukwe bwe.
Kuri uyu mugabo w’imyaka 51 ngo kudatumira abo mu muryango we mu bukwe bwe byerekana ko Meghan atabaha agaciro kandi atari umugore uzahesha umuryango wa cyami agaciro kuko atanagaha uwe bwite.
Yashoje urwandiko rwe avuga nubwo bimeze gutyo, Meghan Markle ari mushiki we, mu muryango mugari kandi ko niyo yahitamo kudakomeza kubaba hafi, ntacyo bibatwaye kuko n’ubundi ngo nta kintu asanzwe abamariye.
Jean Pierre NIZEYIMANA
UMUSEKE.RW


text:
REKA TUREBE UBURYO WAKORESHA KUGIRANGO WIRINDE ISESEMI MU GIHE UTWITE
Ese waba uzi uko wakwirinda kugira iseseme mu gihe utwite?
Muri rusange abagore bagera kuri barindwi ku icumi, bahura n’ikibazo cyo kugira iseseme ikabije mu gihe batwite.
Akenshi iseseme ikunda gukara mu mezi atatu ya mbere.
Ese waba uzi ibyagufasha kugabanya ibyago byo gukomererwa n’isesemi ikageza aho igutera kuruka?
Nubwo nta muti uriho uvura burundu kugira iseseme igihe utwite , hari bimwe mu byagufasha kugabanya ibyago byo gukomererwa n’isesemi ikageza aho igutera kuruka, nkuko twabiguteguriye hano hasi:
1. Kurya mu gitondo :
Ni byiza ko umugore utwite afata ibiribwa byoroheje mu gitondo kuko abagore benshi bagira ibyago byo kubyuka iseseme iri mu rwego rwo hejuru ku buryo bahita baruka iyo ntacyo bashyize mu nda mu gitondo .
2. Ntukareke inzara ikwica :
Jya byibura ugira ikintu ushyira mu nda muri nyuma y’amasaha atatu kugirango mu gifu hataza kubamo ubusa .
Ariko na none jya wirinda gupakira ibiryo byinshi ngo igifu gihore cyuzuye cyane .
3. Irinde ibiryo birushya mu igogora :
Muri ibyo biribwa twavuga nk’ibiryo birimo ibinure byinshi, amavuta menshi ndetse ukirinda na za vinaigre ,…
4. Irinde ibiribwa wumva ko wahuzwe (udakunze) :
Abagore bagira iseseme batwite akenshi baba bafite ibiribwa runaka bumva bahuzwe ku buryo baba badashaka no kubyegera.
Biba byiza rero iyo ubyirinze kuko biri mu byatuma iseseme yiyongera.
Usibye kubirya ibyo biribwa wirinda no kubyegera uri kubiteka, kubigaburira abandi ,…
5. Irinde imyuka ihumura cyane :
Hari bamwe baba bahumurirwa nabi n’ibintu bimwe na bimwe nk’amavuta , amaparufe, n’impumuro z ’ibiryo,
Ese waba uzi ibindi wakora :
• Jya ukunda kuba ahantu hari umwuka mwiza
• Ruhuka bihagije
• Kunywa amazi arimo umutobe w’indimu ukibyuka
• Kunywa fanta cyangwa se amazi arimo gaz (eau gazeuse)
• Jya umara amasaha byibura abiri umaze kurya ubone kuryama
• Igihe ubona isesemi ikomeje gukara ku buryo uruka cyane bigatuma uta ibiro, jya wihutira kujya kwa muganga .
Reka dusoze tuvuga tuti:
Amakuru ari kuri uru rubuga ntasimbura ayo umuntu ahabwa na Muganga igihe yagiye kwivuza,
Ntawe ugomba gushingira kuri aya makuru yonyine gusa, ngo yifatira ibyemezo ku buzima bwe,
Niyo mpamvu tubashishikariza kujya kuri Hospital ikwegereye.
Nimureke rero dufatane urunana duharanire kugira ubuzima bwiza!
Niba hari ubundi busobanuro mukeneye, turahari kandi twiteguye kubaha ubufasha. Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama


text:
Ibi ni ibyagarutsweho mu nama yahuje umuyobozi w'Akarere wungirije ushinzwe imibeho myiza y'abaturage Mme MUJAWAYEZU Prisca,kuri uyu wa 15/11/2017 mu cyumba k'inama Njyanama y'Akarere ka Nyamagabe.
Iyi nama yahuje abanyamabanga nshingwabikorwa b'imirenge n'abayobozi b'utugali bataragera ku ijanisha rya 59.9% ari nayo mpuzandengo y'Akarere kugeza uyu munsi mu kuriha ubwisungane mu kwivuza. Hari kandi abaharariye inzego z'umutekano.Abo bose bataragera kuri iriya mpuzandengo bibukijwe ko nta majyambere abaturage bageraho badafite ubuzima buzira umuze.
Imirenge ifite icyo kibazo ni:Musange,Kitabi,Tare,Kibilizi,Musebeya,Kaduha,Nkomane na Kibumbwe.
Izo nzego zose zarebeye hamwe ingamba zafatwa byihuse kugirango abaturage bacu boye gucikanwa n'ibyiza byo kugira ubwisungane mu kwivuza.Nyuma yo gusasa inzobe no gucukumbura impamvu ubwisungane butaragera ku rugero rushimishije dore ubu Akarere ka Nyamagabe kari ku mwanya wa29/30;buri Munyamabanga Nshingwabikorwa yahawe umwanya agaragaza ibitagenda mu murenge ayobora maze bagaragaza ko hagomba kuba harabaye uburangare ntibegere abaturage uko bigomba maze buri wese agaragaza ingamba ze mu nyandiko aho bemeye ko bitarenze itariki ya 15/12/2017 bose bazaba bageze ku ijanisha riri hejuru ya 70% kandi bagiye gufatanya n'inzego zose zegerejwe abenyagihugu.
Bityo buri wese yiyemeza kugira uy u muhigo uwe kandi hamaganwa abadakorere abaturage, bagakorera inyungu zabo bwite,aho usanga hari n'abatarara mu tugali twabo basanzwe bakoreramo.
Aha bose biyemeje kurushaho kwakira neza abaturage babagana no kubaha neza services zose bafitiye uburenganzira kandi ku gihe bitari ukubasirageza ngo jyenda uzagaruke.
Abari mu nama bagaragaje ko abaturage Atari babi ahubwo ko ari ubuyobozi butuzuza inshingano zabwo.Bose bahavuye biyemeje guhindura imikorere kandi bakagaragaza impinduka mu minsi ya vuba.
Bityo abaturage bakavanwa mu gihirahiro kandi n'Akarere kakava kuri uriya mwanya utagahesha icyubahiro muruhando rw'utundi turere.
Masabo Martin
PRO Nyamagabe


text:
Urwenya-Umugabo Yabeshye Urupfu
Umugabo Yabeshye Urupfu
Umutype ngo yahuye n'urupfu ruramubwira ruti "wangu ni wowe narinje kureba ngo nkujyane kuko ari wowe ukurikira kuri liste yanjye. Umujama ati "reka ndebe ?" arebaho asanga nibyo koko. Arwigira umutwe ararubwira ati "ariko ni ubwo ugiye kunjyana reka
mbanze nkuzimanire. Urupfu ruti "nta noma tu." Umujama azana ibiryo bararya azana biere yari yashyizemo umuti wo gusinzira ahereza urupfu . Uko urupfu rwakayiroshye ruba rurasinziriye jama nawe aba afashe liste ya rwa rupfu izina rye ararisiba arishyira kuri
number yanyuma. Urupfu rubyutse ruti "sha uri umuntu mwiza kabisa ndaba ndetse kugutwara nzagaruka ahubwo reka mpere noneho kuri number yanyuma abe ariyo njyana."
Shyiraho Igitekerezo!
Subscribe to: Post Comments (Atom)


text:
MENYA UNASOBANUKIRWE ZIMWE MU NGARUKA ZITERWA NO GUTERWA IKINYA (IGICE CYA MBERE)
Mbere yo kugirango bagukize inkabya, bakubage ikibyimba se, bakudode ahakomeretse, bagusiramure cyangwa baguteruremo umwana kwa muganga bisaba ngo babanze bagutere ikinya.
Ikinya gifite inkomoko ya kera cyane mu myaka isaga 3000 mbere y’igihe cyacu aho hakoreshwaga inzoga zikaze bakayikunywesha kugeza nta kintu ucyumva (ubanza ariho hakomotse ya mvugo ngo ndi mu kinya). Ahandi bakoreshaga ibiyobyabwenge runaka nka opium cyangwa urumogi.
Gusa mu 1846 ku itariki 16 Ukwakira niho uwitwaga William T. G. Morton yabashije gukoresha ikinya twakwita kigezweho, gikozwe muri ether mbere yo kubaga umuntu.
Nubwo guterwa ikinya mbere yo kubagwa ari byiza kuko bituma utumva uburibwe, ntawahakana ko binagira ingaruka ku buzima bw’uwagitewe zaba izoroshye cyangwa izikomeye. Zimwe zigaragara ako kanya izindi zikagaragara nyuma y’amasaha macye umaze kubagwa. Niyo mpamvu usanga ugiye ku iseta abandi basigara bamusabira ngo ayiveho amahoro dore ko hari n’abagwayo nubwo ari bacye cyane ugereranyije n’abahakirira.
Muri iyi nkuru tugiye kurebera hamwe zimwe mu ngaruka zikurikira guterwa ikinya gikunze kwitwa general, kikaba ikinya gifata umubiri wose ntiwongere kwinyeganyeza, ntiwumve, ndetse no guhumeka uba ubifashwamo n’imashini kugeza ibaga rirangiye. Izi ngaruka zikaba ziba nto cyangwa nini bitewe n’uburemere bw’indwara ituma ubagwa, igihe umaze ubagwa, imyaka yawe n’ibindi.
Ibikunze kuba nyuma yo guterwa ikinya cy’umubiri wose
Iyo uvuye mu kinya ibi nibyo bikunze guhita bigaragara kandi bishira vuba.
-
Isesemi no kuruka
Ibi bikunze kuba ku bantu benshi babazwe. Gusa kubyirinda nibyo byoroshye kuruta kubivura bimaze kubaho. Kubaza umurwayi niba yarigeze kubagwa akaruka nyuma, ni bumwe mu buryo bwo kumenya ko afite ibyago byo kuba byakongera kumubaho. Hari imiti yagenewe guhabwa umuntu mbere yo kubagwa ikamurinda kuza kuruka nyuma yo kubagwa.
-
Gusarara no kuribwa mu muhogo
Kubera ya mashini ifasha guhumeka iba ifite agahombo gashyirwa mu murwayi bishobora gutuma nyuma yo gukurwamo ugira amakaraza mu ijwi ukanasarara ndetse ukumva mu mihogo harakurya. Bikaba bikunze kuba ku bamara amasaha menshi babagwa. Nubwo ibi bitakwirindwa ariko hari ibinini byo kunyunguta bihabwa umurwayi kandi mu minsi micye birakira. Icyakora iyo birenze iminsi 7 nta gihinduka usabwa kubibwira muganga.
-
Kuma mu kanwa
Kubera ka gahombo gafasha guhumeka kaba kanyujijwe mu kanwa bituma umara akanya kanini wasamye bityo bigatera mu kanwa kumagara.
Gusa byo birikiza iyo umurwayi atangiye kubasha kurya no kunywa.
-
Kumva imbeho no gusesa urumeza no gutengurwa
Ibi ahanini biterwa n’imiti uhabwa iyo bari kukubaga bityo iyo ya miti igushizemo nabyo birakira. Bishobora nanone guterwa n’impinduka ziba mu bushyuhe bw’umubiri igihe cyo kubagwa, bityo kwiyorosa ibishyushya cyane birafasha. Gusa nanone bishobora guterwa no kugira umuriro nyuma yo kubagwa iki kikaba ikimenyetso cy’uko hari mikorobe zinjiye igihe cyo kubagwa. Aha hitabazwa imiti uhabwa na muganga nyuma yo kumenya impamvu nyayo.
-
Guhondobera
Imiti uhabwa mu kinya ishobora gutera umurwayi nyuma yo kubagwa agira ibitotsi bya hato na hato. Gusa nyuma yo kuryama ugasinzira neza nijoro, ibi byo guhondobera birikiza.
-
Kuribwa imikaya
Umwe mu miti ikoreshwa mu gutera ikinya uzwiho kuba watera kuribwa imikaya. Uretse wo kandi na kwa kumara amasaha menshi utinyeganyeza biri mu byatera imikaya kuribwa. Abenshi baribwa umugongo, ariko nyuma ugenda ukira.
-
Kwishimagura
Imiti itangwa mu gihe cyo kubagwa na nyuma yaho ishobora gutera umuntu kwishimagura. Aha ntabwo twavuga ko biterwa na cya kinya ahubwo biterwa na ya miti.
Iki ni igice cya mbere, mu gice cya kabiri tuzavuga ku ngaruka zikomeye zisaba guhita witabwaho n’abaganga


text:
Ifi ni ikilibwa gifite intungamubiri umubiri wacu ukeneye cyane nk’amaremezo(protéines) , n’imyunyu (calcium, phosphore, potassium, magnésium) na vitamine(vitamines). Ibyo byose ni ngombwa kugira ngo umubiri wawe umererwe neza urusheho kunogera umukunzi.
AMAFI ABAZE ATETSE BUFIRITI (filet de poissons frits)
Ibyangombwa :
Amafi . Indimu . Shapelire(chapelure).
Amagi Perisili.
UKO BIKORWA
Woza amafi, ukayumutsa neza, ugakuraho igihu cy’umukara ku ruhande rwo hejuru. Ukoresha icyuma kinini gisongoye ugakata ukurikije uko iteye mu burebure bwa buri kagufa(arête). Hanyuma ukurikizeho gukuramo ya mihore utayimanyuye, ukuramo uduhwa tw’impande n’uruhu rw’umweru rwa hasi. Ugafata iyo mihore ukayikoza mu magi wakubise wavanze n’amavuta, ugashyiraho shaperire(chapelure) nkeya. Hanyuma ukayiteka mu mavuta yahiye cyane, mu gihe ihinduye ibara, ukayarura muri plat cyangwa isahani, ukayireka ikumuka, uga shyiraho indimu na perisiri(kuri plat ku meza) n’isosi yera iyo uyifite.
AMAFI ABAZE YOKEJE .
Ibyangombwa :
Inyama y’ifi ibaze . Umunyu.
Amavuta . vinegere( Vinaigre)
.
UKO BIKORWA
Ubanza kugura filet nziza yoroshye ukayikuraho ibinure, hanyuma ukayisiga amavuta na vinegere (vinaigre) n’umunyu, ukayitunga ku gati uyotsaho. Ufata icyuma ukajya ukeba buhoro ku buryo idatandukana cyane ugatangira ukwotsa nk’uko botsa imishito(brochettes). Iyo ushatse imaze gushya, uyitanga uko yakabaye cyangwa ukayikatamo uduce.
Ni muryoherwe !
DORE UBURYO BUDASANZWE WATEKAMO IFI
Labels: guteka


text:
Ku nshuro ya mbere abantu 16 bamaze amezi abiri bigishwa amasomo ya mudasobwa ku rwego mpuzamahanga ku bufatanye bwa UTB n’Ikigo International Computer Driving Licence (ICDL) bashyikirijwe impamyabushobozi.
Ikigo mpuzamahanga gitanga impamyabushobozi ku bumenyi bwa mudasobwa (ICDL), gifitanye amasezerano na Leta y’u Rwanda kugira ngo abanyarwanda benshi babashe kuba bafite ubumenyi buri ku rwego mpuzamahanga mu gukoresha mudasobwa ndetse bibafungurire amarembo hirya no hino ku isi.
Guhabwa iyo mpamyabumenyi bisaba kuba urangije amasomo arindwi ndetse ibizamini byaratanzwe na ICDL, buri kizamini ukakivaho uziko ugitsinze cyangwa utsinzwe.
Ubwo yashyikirizaga impamyabushobozi aba mbere bize aya masomo muri Kaminuza y’Ubukerarugendo, Ubucuruzi n’Ikoranabuhanga (UTB), Umuyobozi wayo, Dr Kabera Callixte, yavuze ko abarangije aya amasomo nabo bahawe uburenganzira bwo kuba batangira guhugura abandi ariko ibizamini bigatangwa na ICDL.
Yongeyeho ati “ Muri kaminuza zose nitwe dutangiye iyi gahunda ku mugaragaro nubwo tuzajya tubyigisha abanyeshuri bacu bakarangiza amasomo asanzwe bafite n’izi mpamyabushobozi zigaragaza ko bazi gukirigita mudasobwa ku rwego mpuzamahanga ariko n’abandi bashobora kuza kwiyandikisha kwiga iyi porogaramu kuko niho isi yose igana mu kuyoborwa n’ikoranabuhanga.”
Umulisa Solange uhagarariye ICDL-Africa mu Rwanda, yatangaje ko kuva mu myaka itatu ishize hamaze guhugurwa abasaga 500 babonye izi mpamyabushobozi ariko uko abahugurwa baba benshi ari na ko akazi kihuta kandi ko ntawe bitazageraho.
Yakomeje avuga ko nubwo leta yemereye abasanzwe bari mu kazi kuzaba baramaze kugira izi mpamyabushobozi muri 2020, ubu noneho abashya binjira mu kazi bagiye kujya babazwa bene iyi mpamabushobozi bikaba bisaba buri wese kubyiga.
Iradukunda Odille umwe mu biga muri UTB muri Computer Science, wahawe impamyabushobozi ya ICDL, yagize ati “ Nakubwira ko nk’ibintu bikorerwa muri ‘excel’ byangoraga mbasha noneho kubikora vuba kandi nta makosa abonetsemo.”
Abarangije aya mahugurwa barimo icyenda bo muri UTB n’abo mu Kigo cy’Iposita n’abo muri BDF.
Amasomo bakurikiranye arimo Computer essentials, online collaboration, IT Security, Presentation, word processing n’andi.


text:
IMIBEREHO MYIZA
Rwamagana:Indaya ziciriritse zamaganye abazita ‘Ibiryabarezi’
Mu minsi yashize hari imashini zakoreshwaga mu mikino y’amahirwe ‘slot machines’ , abaturage bahimbye Ibiryabarezi kubera uburyo zatwaraga amafaranga y’abazigannye mu buryo budasobanutse.
Nyuma yo gucika kw’izo mashini, mu mujyi wa Rwamagana ho iryo zina ryasigaranye abakobwa baciriritse bakora umwuga wo kwicuruza.Icyakora nubwo iryo zi na barihawe bo baryanze, bavuga ko ribasebya.
Umwe mu muri izo ndaya waganirye na Makuruki yagize ati “Ntabwo twishimiye izina baduhaye batwita ibiryabarezi. Ntabwo numva impamvu batwita iryo zina kuko bibasira indaya bavuga ko zidasobanutse.”
Yakomeje agira ati “Usanga indaya zishoboye ntawe uzimenyera nkuko batumenyera . Ngo twe nuko dukorera make. Urabona amafaranga yarabuze twebwe dukorera guhera ku mafaranga 500 kugeza ku mafaranga 1000 ,abenshi twibera mu mazu ya make bakunda kwita ‘Kwepa Ibinonko’ ubanza nabyo bituma badusuzugura.”
Undi mugore twasanze ahitwa mu Kajevuba yavuze ko indaya zifite abana ndetse n’izitegera abagabo mu tubari duciriritse arizo zikunze kwitwa ibiryabarezi.
Yagize ati “Baradutuka ngo turi ibiryabarezi kuburyo bitubangamira bigatuma baduca amazi, byaduteye igihombo ubu no kubona uwaduha 200 ni hatari, nyamara ugasanga indaya ziba ziri ahantu hiyubashye batazita ibiryabarezi .”
Bamwe mu basore batuye mu mujyi wa Rwamagana, badutangarije ko impamvu bita abo bakobwa ibiryabarezi ari uko babamazeho amafaranga.
Claude (izina ryahinduwe) yagize ati “Bajyanye ibyuma byari byaratumariye amafaranga turiruhutsa ariko abenshi ntibabura kuyashora muri izo ndaya kuko zidahenda ariko urebye n’uburyo amafaranga yabuze ntabwo amafaranga 1000 ari make ku muntu wakoreye amafaranga 1500 nk’umuyede cyangwa umunyonzi kuko ariko kazi kari gakunze kuboneka.”
Undi musore utuye mu Mudugudu wa Biraro aho bita Mongoriya hanakunze kubarizwa izo indaya bita ibiryabarezi yavuze ko abajya muri izo ndaya nabo ari abantu badasobanutse.
Yagize ati “Abakiriya b’indaya twita ibiryabarezi ni abantu badasobanutse nk`ibirara ndetse nizo ndaya ubona zisa nabi, unabona baba mu nzu zenda kubagwira bakodesha make niyo mpamvu bitwa ibiryabarezi .”
Nubwo badashimishiwa n’iryo zina bahabwa, bavuga ko nta kundi babigenza ngo kuko kuva mu buraya bigoye kuko baba batinya ko bakicwa n’inzara, gusa bamwe bemera ko babonye icyo bakora babuvamo.
NGABONZIZA JUSTIN
IBITEKEREZO
-
Nibihangane bitwe ibiryabarezi ariko bagire intego yogushaka igishoro babivemo.
-
Nta soni erega bakanavuga nkaho bari fier yibyo bakora mukomeze murakaze Uwiteka gusa mumenye ko ari mwe muri gutuma imikasiro kwisi iba myinshi ,imitingito,ubwihebe..... mwibuke sodoma na gomora muzumva shaà agapfa kaburiwe nimpongo
-
abo bakobwa bi hangane babivemo kuko amagara arasese ntayorwa barengere ubuzima bwabo
-
Nibiryabarezi ariko birya ababyishiriye
-
ndi Aimable i Burundi. numva bitwenza 2oo gusa. yooh.


text:
Rubavu:Barishimira ko imihanda ya kaburimbo irimo kubakwa yahinduye isura y’umugi wabo
Yanditswe na IYAREMYE YVES
Abaturage bo mu mujyi wa Gisenyi mu karere ka Rubavu, bavuga ko bishimira impinduka umugi wabo uri kugenda ugaragaza, wubakwamo imihanda mishya ya kaburimbo ndetse n’ibindi bikorwaremezo.
Musabyimana Mussa, umwe mu baturage batuye mu mujyi wa Gisenyi, yagize ati:“Ibyiza birarushaho kwiyongera uko bwije n’uko bukeye, turishimira uburyo iyi mihanda n’ubwo itararangira yatangiye kuduha umucyo, mu mugi hatangiye kugaragara impinduka igaragarira buri wese, kandi noneho n’abahaturiye batangiye gukora amavugurura, ku buryo umugi ugiye kurushaho kwiyongera.”
Nk’abaturage natwe twiteguye gukomeza kuyibyaza umusaruro mu buryo bwose bushoboka, tuhakorera ibikorwa by’iterambere bifatika, tunoza ubuhahirane n’ibindi bitandukanye, ibi bikorwa tubishimira ubuyobozi bwacu ku bw’imiyoborere myiza badahwema kutugezaho.”
Umuyobozi w’Akarere ka Rubavu Habyarimana Gilbert, yemeza ko iyi mihanda mishya iri kubakwa mu kwezi kwa Gicurasi k’uyu mwaka izaba yarangiye, ndetse yashyizweho n’amatara ayicanira.
Avuga ko imihanda mishya ya kaburimbo iri kubakwa muri uyu mujyi wa Gisenyi irimo uri gukorwa ahitwa Mbugangari, undi uva ahitwa mu Koromero ugakomeza kuri Radiyo Rubavu ifite hafi 4km.
Iyi mihanda ije yunganira iyari isanzwe mu guteza imbere ubuhahirane, kugaragaza ubwiza bw’umugi, ndetse no gukemura ikibazo cy’amazi yasenyeraga abatuye uyu mugi.
Ubuyobozi bw’Akarere ka Rubavu butangaza ko iyi mihanda ya kaburimbo iri kubakwa iri muri gahunda y’imihigo y’uyu mwaka wa 2017/2018, kandi ko imirimo iri kugenda neza .
Habyarimana yagize ati:“Iyi mihanda ije mu kuzamura ubuhahirane, kurushaho kunoza umugi wacu, abaturage basabwa byinshi bijyanye no kuyibyaza umusaruro kandi na none basabwa kubaka iruhande rwayo inyubako zijyanye n’igihe, birinda akajagari n’ibindi bisa nabyo, kandi kuyifata neza nk’uko bikwiye kandi natwe tuzahora turebera uko bihagaze.”
TANGA IGITEKEREZO
Leave a Reply
Be the First to Comment!


text:
Muraho neza bavandimwe bo kuri uru rubuga rutwigisha rukanatwubakira, njye ndi umugabo wubatse ariko umugore wanjye yarakijijwe ndishima ariko ibintu arabimara mu rugo pe.
Ntavuze byinshi, ubundi umugore wanjye tubyaranye 3, yari umugore wakundaga inzoga pe, kuko njye ntakunze kuba mu rugo, mpagera muri week end, narazaga nkasanga yibereye mu kabari n’abandi bagore.
Nta buraya mushinja, ariko inzoga zo rwose nabonaga zenda kudusenyera, kuko amasaha menshi ya nyuma y’akazi niko yabaga arimo.
Nakomeje kumusaba kuzivaho, kera kabaye ntashye ambwira ko yakijijwe, mwa bantu mwe byarantunguye ndetse biranezeza, namuhaye rugari nti rwose igihe cyose uzajya ushakira kujyayo uzajye ugenda, nibinashoboka umbwira nguhe amatike mu gihe utayafite.
Bantu bo kuri bwiza.com rero, dore ikibazo ubu mfite, umugore amafaranga arayatanga, ngo arimo kwitanga mu rusengero, ibikoresho mu rugo arajyana, imyaka cyangwa se ibiribwa araterura ngo ashyiriye abo yabyemereye mu rusengero,…
Mu by’ukuri mfite impungenge, nabuze naho muhera mubwira nti ibyo urimo simbyishimiye, ndibaza nti ese yaba arimo kumpima kuko namubangamiraga akinywera inzoga, ubundi bikancanga nkakeka ko yaba afite ibindi bibazo, kuko mbona atari shyashya pe.
Nsigaye ntaha mfite impungenge ko nsanga n’intebe n’igitanda yabigurishije da, cyangwa yabitanze. Mungire inama, ngayo nguko urwo nabonye mwa bantu mwe.
Uwineza Vanessa@Rwandapaparazzi.rw
31,019 total views, 50 views today


text:
Urumuri Initiative yatangijwe bwa mbere umwaka ushize ubwo Banki ya Kigali yizihizaga isabukuru y’imyaka 50, ikaba igamije gutera inkunga ba rwiyemezamirimo bakiri bato, bafite imishinga ishobora kuvamo ubucuruzi bukomeye mu gihe kiri imbere.
Kuri iyi nshuro, iyi gahunda izibanda kuri ba rwiyemezamirimo bafite umwihariko wa Made-in-Rwanda, ni ukuvuga abari muri Guverinoma yo guteza imbere ibicuruzwa na serivisi bikorerwa mu gihugu, ngo bicuruzwe mu Rwanda no hanze.
Umuyobozi Mukuru wa Banki ya Kigali, Dr.Diane Karusisi, yasobanuye ko Urumuri Initiative, ari ubundi buryo bwo gufasha ba rwiyemezamirimo bato mu rugendo rwabo rugana kuri ejo hazaza heza.
Yagize ati “Turashaka guhuza ba rwiyemezamirimo bakiri bato n’ibigo by’imari no kongera uburyo bwo kubona inguzanyo kugira ngo bibafashe gukora ubucuruzi bwabo.”
Yakomeje agira ati “Turimo gushaka abayobozi b’ubucuruzi bafite ubushobozi bwo kuzashora imari mu Rwanda mu myaka 50 iri imbere.”
Abazatsinda bazahabwa amahugurwa y’amezi atandatu mu bijyanye n’ubucuruzi bazahabwa n’ikigo Inkomoko, gisanzwe gihugura ba rwiyemezamirimo.
Inkomoko ku bufatanye na gahunda ya Hanga Ahazaza ya Mastercard Foundation, iherutse gutangiza gahunda igamije gufasha urubyiruko rukora ibijyanye n’ubukerarugendo no kwakira abantu, mu bijyanye no guhanga udushya ndetse no gukora ubucuruzi.
Umuyobozi wa Inkomoko, Nathalie Niyonzima, yemeza ko ba rwiyemezamirimo bashoboye, bashobora guteza imbere ubukungu bw’u Rwanda, binyuze mu guhanga ibisubizo bibereye abaturage no gusangira ibitekerezo mu buryo bwagutse.
Umwaka ushize imishinga myinshi y’ubucuruzi yaratoranyijwe ku nshuro ya mbere muri gahunda ya Urumuri Initiative, irimo Yummy-n-Fresh, SafeMotos, Pure Pro, Murukali n’iyindi.
Assumpta Uwamariya, Umuyobozi Mukuru wa Karisimbi Wines, yatoranyijwe mu Urumuri Initiative umwaka ushize, yemezako iyi gahunda yamufashije cyane.
Yagize ati “Gutoranywa mu Urumuri Initiative byadufashije kwaguka by’umwihariko mu bijyanye n’imari n’izina. Ikirango cyacu no kwimenyekanisha mbere ntabwo twabikoraga kinyamwuga, kuva aho ntangiye gukorana na Inkomoko, nigiriye icyizere cy’ibyo dukora.”
Ibigo byose byatoranyijwe muri iyi gahunda byabonye ubufasha bwa Inkomoko mu bijyanye no gukora igenamigambi ry’imari, uburyo bwo gutera imbere, ibaruramari n’ibindi.
Kwiyandikisha kujya muri gahunda ya Urumuri Initiative byatangiye kuri uyu wa Gatatu, bikazasoza kuwa 15 Kamena 2018, aho 25 bazatoranywa bazabanza guhabwa amahugurwa na Inkomoko. Abiyandikisha bagomba kuba ubucuruzi bwabo buri mu Rwanda, bufite igenamigambi rirambye mu by’imari kandi bujuje n’ibindi bisabwa.
Kwiyandikisha muri gahunda ya Urumuri Initiative 2018, wasura www.BK.rw/urumuri or www.inkomoko.com and contact +250 786 779 012 or +250 788 548 441 ku bindi bisobanuro.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
Nk’uko tubisanga ku rubuga rwa internet medlineplus, kuruka ndetse no kugira iseseme igihe umugore yasamye biba ku bagore benshi batwite, ku buryo kimwe cya gatatu muri bo kigira isesemi, bikurikirwa no kuruka. Kugira isesemi kandi bitangira mu kwezi kwa mbere kw’inda ndetse bikaba byagera mu mezi ane cyangwa bikabaho kugeza igihe umubyeyi abyariye. Nk’uko bakomeza bavuga kandi ngo kugira iseseme ku mubyeyi utwite nta cyo bitwara umwana uri mu nda ngo keretse gusa iyo bikurikirwa no kuruka ndetse no gutakaza ibiro bikabije ku mubyeyi. Impamvu zitera ababyeyi batwite kugira isesemi, nyinshi ntizizwi ariko ngo bishobora guturuka:-Ku mihindagurikire y’imisemburo y’umubyeyi cyangwa kugabanuka kw’isukari mu maraso
-Umunaniro ukabije ndetse n’ibiryo bimwe umubyeyi yariye bishobora kumutera kugira isesemi
-Ababyeyi batwite impanga na bo ngo bagira isesemi nyinshi
Nk’uko
bakomeza bavuga kandi ngo bimwe mu bintu wakoresha kugira ngo wirinde
iki kibazo harimo kurya ifunguro rike kandi riri mu rugero, ndetse
rikungahayemo ibyubaka umubiri (proteins) hamwe n’ibitera imbaraga
nk’ubunyobwa bukaranze, kurya ibirimo amavuta make ndetse n’umunyu
mwinshi no kunywa ka fanta ugiye kuryama cyangwa ukibyuka.
Ngo
ni ngombwa kugana muganga igihe waba ugira isesemi irengeje amezi ane
cyangwa igihe uruka amaraso ndetse n’igihe uruka inshuro 3 ku munsi.


text:
Si igihango hagati y’urubyiruko na Hategekimana ahubwo ni icyo rufitanye na Perezida Paul Kagame n’igihugu.
Iki gitabo kijya mu mizi y’indangagaciro zarangaga urubyiruko rwo hambere, zaba izigishirizwaga mu itorero no mu miryango zatumaga urubyiruko rukura rufite umutima ukunda igihugu no kucyitangira.
Kubera ubuzima bubi yagiye abamo, ubwo yarangizaga Icyiciro cya Kabiri cya Kaminuza mu 2011, Hategekimana yumvise ari ibidasanzwe kuko ubuzima yakuriyemo butamuhaga icyizere cy’uko azarangiza Kaminuza.
Ibitabo byandikwa kenshi n’abarangiza Kaminuza babitura ababyeyi babo, abana babo, inshuti n’abavandimwe. Hategekimana we igitabo yanditse arangiza Kaminuza yagituye Perezida Paul Kagame ndetse kuri ubu aritegura gushyira hanze ikindi.
Aganira na IGIHE, yavuze ko igitabo cye kigamije kwibutsa urubyiruko ko rufitanye igihango gikomeye na Perezida Kagame wayoboye urugamba rwo kubohora igihugu.
Yagize ati “Ni ukongera kwibutsa urubyiruko ko bafitanye igihango na Perezida wa Repubulika, ko bafitanye igihango n’igihugu cyababyaye. Hari amateka yarangaga abana b’u Rwanda mbere y’ubukoloni. Barangwaga n’indangagaciro zitandukanye zirimo gukunda igihugu, ubunyangamugayo […] byatumaga u Rwanda ruba igihugu gikomeye.”
Yavuze ko mu 1924 abakoloni baciye itorero ryigishirizwagamo izo ndangagaciro, urubyiruko rutangira kwigishwa amacakubiri yagejeje kuri Jenoside yakorewe Abatutsi.
Iki gitabo kirimo amateka y’urubyiruko rwatatiye igihango rukamena amaraso y’Abanyarwanda bene warwo ariko kinagaragaza byimbitse amateka y’urundi rwemeye kwitanga ngo rutabare Abanyarwanda bicwaga.
Hategekimana avuga ko iyo bitaba igihango, Paul Kagame atashoboraga kuva mu buzima bwiza yari arimo muri Leta Zunze Ubumwe za Amerika ngo aze kuyobora urugamba rwo kubohora igihugu.
Ati “Gen Fred Gisa Rwigema amaze gutabaruka, Paul Kagame aho yari muri Amerika yibutse igihango afitanye n’igihugu, yiyemeza kuva muri Amerika ahantu heza cyane. Ntabwo bisanzwe ko umuntu yavayo ngo aze kuba mu ndaki ariko kubera igihango yari afitanye n’igihugu yaremeye avayo.”
Kubera iterambere rimaze kugerwaho, Hategekimana avuga ko urubyiruko rw’ubu rushobora kuzibagirwa ayo mateka rugateta, ngo aricyo cyatumye yandika.
Ati “Urubyiruko rushobora kwirara kubera ibyiza bagenda babona byinshi cyane bakagira ngo ibi bintu byapfuye kwizana.Uburezi kuri bose ntabwo bwahozeho. Ibyo rero bishobora kuzatuma urubyiruko ruteta. Iki gitabo kije gutuma urubyiruko rudateta.”
Yakomeje agira ati “Bararangiza za Kaminuza nta kibazo bafite, bakavuga ngo nta kazi bafite. Bakwiye gufatira urugero ku rubyiruko rwabohoye iki gihugu. Rwishatsemo ibisubizo. Bari bake, badafite intwaro kandi bahanganye n’ingabo nyinshi zikomeye barazitsinda.”
Iki gitabo Hategekimana yacyanditse ku bufatanye n’Umuryango utegamiye kuri Leta uharanira Iterambere rirambye (RYOSD). Kizamurikwa ku mugaragaro tariki 16 Werurwe 2018 muri Kigali Convention Center.
Nyandikira kuri: [email protected]


text:
Kuri uyu wa mbere tariki ya 29 Mutarama 2018 mu Karere ka Nyanza twakiriye abashyitsi bagize inama nkuru y’itangazamakuru n’abanyamakuru batandukanye,intego y’uru ruzinduko ni ukureba ibikorwa by’imiryango itari iya leta uruhare igira mu iterambere ry’Akarere ndetse no kugira umuco wo kwigiranaho.
Basuye umurenge wa Nyagisozi basura ibikorwa by’abafatanyabikorwa Kirambi Community Health and Development Program,Commission Episcopale Justice et Paix.
Mu murenge wa Rwabicuma basuye ECD yubatswe n’umufatanyabikorwa Actionaid
Abanyamakuru basuraga ibikorwa by'abafatanyabikorwa
Mu murenge wa Mukingo basuye ibikorwa by’abafite ubumuga batewemo inkunga na VSO n’aho mu murenge wa Busasamana hasuweibikorwa by’umufatanyabikorwa Organisations des Rogationistes muri Project ya WIHOGORA Bafashamo abakobwa bayabyariye iwabo bakiri bato,hasuwe kandi ibikorwa bya Haguruka bafasha mu byamategeko abana n’abagore bakorerwa ihohoterwa iryo ariryo ryose.


text:
Ubufatanye bw’abayobozi n’abaturage bwatumye abari bibwe inka bazisubizwa
Mu Murenge wa Nyagisozi muri Nyanza mu byumweru bitatu bibwe inka eshanu, ariko ku bufatanye bw’ubuyobozi n’abaturage zirafatwa zisubizwa ba nyira zo.
Umunyamabanga Nshingwabikorwa w’Umurenge wa Nyagisozi, Nsengiyumva Alfred, avuga ko ashima ubufatanye bwaranze ubuyobozi n’abaturage batuye muri uwo murenge mu gushakisha inka zari zibwe mu bihe bitandukanye zigafatwa ndetse zigasubizwa ba nyirazo ku mugaragaro.
Agira ati “Nshimira abaturage ko mu gihe hibwa ziriya nka barushijeho gukaza amarondo no gukomeza gukurikirana irengero ryazo babifashijwemo n’ubuyobozi bw’umurenge”.
Akomeza agira ati “Abaturage ubu basigaye barara irondo bafite terefoni ihamagarwa ku buntu. Ibyo bidufasha guhanahana amakuru ndetse n’igihe ubuyobozi bubasuye bikoroha kuko buba buzi neza aho baherereye”.
Avuga ko kuva iyo terefoni yatangira gukoreshwa byatumye uburyo bwo guhanahana amakuru bworoha ngo kuko ikintu kibaye gihita kimenyekana ubuyobozi bukagikurikirana.
Nsengiyumva asobanura ko inka zose abajura bagerageje kwiba muri uwo murenge zafashwe ndetse ubu zikaba zaramaze gusubizwa ba nyira zo.
Uwitwa Habimana Félix utuye mu Mudugudu wa Mwokora, Akagari ka Kabuga mu Murenge wa Nyagisozi ni umwe mu baturage bari bibwe inka nyuma ikaza gufatwa akayisubizwa.
Agira ati “Ndashimira abaturage n’ubuyobozi ko bwatubaye hafi bigatuma inka yanjye yibwe mbasha kuyisubirana”.
Uyu mworozi kimwe n’abagenzi be bari bibwe inka mu minsi mike ishize mu Murenge wa Nyagisozi ariko nyuma zigafatwa bakazisubirana, na we ashimira ubufatanye bukomeje kuranga abaturage n’ubuyobozi bw’umurenge wabo mu gukumira ubujura bicungira umutekano wabo muri rusange.
Babiri mu bafatanwe izo nka bazibye bari baturutse mu Karere ka Nyamagabe gahana imbibi n’Umurenge wa Nyagisozi mu kKrere ka Nyanza, nk’uko Nsengiyumva Alfred, umuyobozi y’uyu murenge abivuga.


text:
Abatuye Akagari ka Gateko mu Murenge wa Jali mu Karere ka Gasabo, kuri uyu wa 28 Gashyantare 2013 bashyikirijwe inka muri gahunda ya Girinka Munyarwanda. Abaturage 30 bazihawe batoranyijwe mu nama z’imidugudu batuyemo.
Umubyeyi Kayije Donatha w’imyaka 54, yatangarije IGIHE ko anyuzwe n’inka yahawe. Ati “Mu myaka 54 mfite ni bwo bwa mbere ngiye gutunga inka. Ndishimye kandi nzakora uko nshoboye noroze n’abaturanyi banjye.”
Mukeshimana Vestine, umuyobozi wungirije ushinzwe imiyoborere myiza mu mujyi wa Kigali, avuga ko guha abaturage inka ari mu rwego rwo guhashya ubukene; ati “ Iyo umuturage afite inka ntabwo yarwara indwara zituruka ku mirire mibi. Ikigiye gukurikira ni ukubashishikariza gukomeza kuzifata neza kugira ngo bazoroze abaturanyi babo.”
Gahunda yo kugabira inka Abanyarwanda batari boroye yatangijwe na Perezida wa Repubulika y’u Rwanda Paul Kagame mu rwego kugera ku cyerekezo Abanyarwanda bihaye Vision 2020.


text:
Ababyeyi ba Arana batuye muri Leta ya Florida mu Mujyi wa Gainesville muri Leta Zunze Ubumwe za Amerika bavuga batangiye kumosomera ibitabo akiri mu nda ndetse na nyuma yo kuvuka musaza we akaba yarasomaga cyane kugira ngo yumve.
Mu kiganiro na Washington Post, umubyeyi we witwa Haleema Arana yavuze ko ku mwaka n’igice, yari amaze kumenya amagambo atandukanye ari mu bitabo yakundaga kumusomera.
Yakomeje avuga ko uko yakomezaga kumenya amagambo menshi ariko yarushagaho kugira umuhate wo gusoma. Ku myaka ibiri n’amezi 11 nibwo Arana yabashije kwisomera igitabo ku giti cye arakirangiza.
Mbere yo gutangira ishuri ry’inshuke, nyina yagize igitekerezo cyo gutangira kubara umubare w’ibitabo agenda asoma, kuri ubu akaba yarasomye ibirenga 1000.
Uyu mwana kandi yanatangaje Umuyobozi w’isomero ry’igihugu rifite mu nshingano gukora ubushakashatsi, Library of Congress, Carla Hayden nyuma yo kumutumira undi agasoma nta gihunga.
Arana afite ikarita ye bwite imwemerera kwinjira mu isomero ryo mu gace atuyemo, yihaye intego yo kuba yamaze gusoma ibitabo 1500 muri Nzeri 2017 ndetse agatangira no kubishishikariza abana bagenzi be.
Nubwo bataragenzura neze aho ubushobozi bwe bwo gusoma bugarukira, Arana abasha gusoma ibitabo abavandimwe be bari hagati y’imyaka 10-12 baba bakuye ku ishuri.
Arana wagizwe umusomyi w’umunsi mu isomero ryo mu mujyi atuyemo yahembwe kuzasubiramo imbwirwaruhame ya Martin Luther King Jr “I Have a dream” mu birori byo kumwibuka.
Amafoto ya Daliyah Marie Arana yakiriwe n’Umuyobozi wa Library of Congress,Carla Hayden


text:
Umutekano ugereranywa n’umwuka abantu bahumeka –Supt. Segakware
Abaturage b’akarere ka Nyamasheke barakangurirwa kurinda umutekano ku buryo budasubirwaho kuko ngo iyo umutekano wabuze biba bisa no kubura umwuka abantu bahumeka, ari na byo bigira ingaruka yo gupfa.
Ubu butumwa bwatanzwe n’Umuyobozi wa Polisi y’Igihugu mu karere ka Nyamasheke, Superintendant François Segakware, ubwo kuri uyu wa Mbere tariki ya 11/11/2013 yaganiraga n’abaturage b’umurenge wa Kagano ku buryo barushaho kubungabunga umutekano.
Mu kiganiro Umuyobozi wa Polisi mu karere ka Nyamasheke yahaye abaturage b’umurenge wa Kagano, yagarutse ku mpamvu zihungabanya umutekano mu baturage, by’umwihariko avuga ku biyobyabwenge ndetse n’amakimbirane yo mu ngo, maze asaba abaturage ko bakwiriye gufata iya mbere mu gukumira no kurwanya ibiyobyabwenge kandi agaragaza ko amakimbirane ari ikintu kibangamiye umuryango nyarwanda, ari na yo mpamvu basabwa kubireka kandi bakabirwanya kuko ari byo bigeza ku rugomo no kwicana byakunze kugaragara mu baturage.
Ku kijyanye n’amakimbirane yo mu ngo, Supt. Segakware yasabye abaturage ko bakwiriye kwirinda bene ayo makimbirane ndetse hagira ugirana ikibazo na mugenzi we akaba yakwisunga inzego zitandukanye zikabafasha ariko bidateje ingorane.
Supt. Segakware yagaragaje ko iyo umutekano wabuze mu bantu ari kimwe n’uko umwuka ubura mu kinyabuzima gihumeka kuko icyo gihe habaho urupfu.
Abaturage bakaba basabwe gutanga amakuru y’ikintu cyose babona ko cyahungabanya umutekano, by’umwihariko bagatanga amakuru y’ahagaragara ibiyobyabwenge ndetse n’aho baba benga cyangwa bacuruza ibiyoga by’ibikorano kugira ngo bikumirwe hakiri kare.


text:
Ikigo k’igihugu gishinzwe uburezi (REB) cyasuye ikigo cya Kagorogoro mu murenge wa Manyagiro, n’ishuri rya Rwagihura mu murenge wa Nyankenke byo mu Karere ka Gicumbi kireba ireme ry’uburezi, aho cyasanze hari ibibazo by’ubucucike mu mashuri kuko ari make, kutagira amashanyarazi n’ibindi bibangamiye imyigire y’abana.
Mu ishuri ry’uburezi rusange bw’imyaka icyenda G.S. Rwagihura, uhagarariye abanyeshuri witwa Niyonizeye Jeannine yavuze ko kubera kutagira umuriro w’amashanyarazi ngo kwigishwa ikoranabuhanga kuri bo babyumva nk’inzozi.
Ngo iyo batangiye kwiga isomo ry’ikoranabuhanga, ikigo kibohereza ku bindi bigo bifite umuriro ku buryo ngo bibasaba gukora urugendo rurerure, ndetse n’amafaranga bakoresha mu ngendo baba batarateguye.
Muri iri shuri kandi REB yahasanze ubucucike bw’abana, aho mu ishuri rimwe biga bagera ku 120, ku buryo abanyeshuri 60 biga mu gitondo abandi bakiga nimugoroba cyane cyane mu mashuri abanza.
Ku kibazo k’ibyumba by’amashuri bishaje, Niyigaba Patient ushinzwe uburezi mu murenge wa Nyankenke avuga ko babimenyesheje ubuyobozi bw’akarere ka Gicumbi, kandi ngo bakomeje kubikurikirana.
Mu murenge wa Manyagiro ho, REB yasuye ishuri rya Kagorogoro rifite ikiciro cy’amashuri abanza n’icy’amashuri atandatu (6) yisumbuye.
Muri iri shuri ryo, n’ubwo umuriro w’amashanyarazi wamaze kubageraho ndetse ngo bakaba benda kugura za mudasobwa n’ibikoresho byo muri ‘laboratoire’, bo bafite ikibazo cy’abanyeshuri bake dore ko hari abiga ari batandatu gusa mu ishuri.
Rugendo Felix, umubyeyi uri mu nama njyanama y’ishuri rya Kagorogoro avuga ko iri shuri ryareze benshi nawe arimo kuko ryatangiye mu 1975. Gusa, ngo ibyumba byari byarashaje byose byarasenywe hubakwa ibishya.
Mutsinzi Antoine, umuyobozi ushinzwe amahugurwa y’abarimu mu kigo gishinzwe uburezi ‘REB’ wari uyoboye itsinda ryasuye ibi bigo yavuze ko bari mu bukungarambaga bureba ababyeyi b’abana biga mu mirenge 21 y’Akarere ka Gicumbi no mu gihugu hose.
Ngo bugamije kurandura ikibazo cy’abana bata ishuri, ireme ry’uburezi, ibiyobyabwenge, n’abaterwa inda bakiri kwiga, kandi ngo biteguye gukemura ibibazo by’ibikoresho bikenewe muri aya mashuri.
Evence NGIRABATWARE
UMUSEKE.RW/Gicumbi


text:
Kuri uyu wa 09/01/2018, ku bufatanye bw’Akarere n’Ikigo cy'Igihugu gishinzwe Igororamuco ( NRS) gihagarariwe na Munyemana Ernest n’Umukozi w’Akarere ushinzwe urubyiruko umuco na siporo Bwana Bihira Innocent, hakozwe inama yahuje izo nzego n'urubyiruko rwose rwavuye IWAWA rugeze ku 150/381 rukiri mu Karere.
Haganiriwe ku ngingo zikurikira :
1)kureba ko Akarere kafasha urwo rubyiruko kwiteza imbere bahabwa ibikoresho bijyanye nimyuga,
2. Kubashishikariza kwibumbira mu makoperative no kwitabira gahunda ya Kora WIGIRE ndetse n’amatsinda yo kwizigama,
3. Kureba imbogamizi bafite n’uburyo zazakemurwa.
Nyuma yo kuganira nabo hafashwe imyanzuro ikurikira :
1) Akarere kiyemeje gukurikiranira imibereho y’uru rubyiruko bagahabwa ibikoresho, kandi nibura bagakorana inama rimwe mu kwezi ku rwego rw'umurenge na rimwe mu gihembwe ku rwego rw’Akarere.
2. urubyiruko rwashishikarijwe gukora koperative nibura 1 muri buri murenge zikazafashwa kwiteza imbere ku bufatanye na NRS.
3. Koperative imwe yavutse " TWITEZE IMBERE", igizwe nabantu 38 igiye gushyirwamo imbaraga.
4. Akarere kamaze gafasha urubyiruko 149, ibikoresho bifite agaciro ka miliyoni 8.5.
Intumwa za NRS zishimiye intambwe imaze guterwa zigira inama Akarere kuyikomerezaho urubyiruko rugahuzwa kenshi. Ku birebana n’ubushobozi, bavuze ko bagiye gukora ubuvugizi kugira ngo MINALOC, izagireamafranga yohereza ya monitoring.
Urubyiruko narwo rwishimiye kuba rwahujwe muri iyi nama.


text:
Iyo uganiriye n’umugore kuri iyo ngingo, akubwira ko n’ubundi iwabo yari asanzwe abayeho neza akabona ibyo kurya n’ibyo kwambara ndetse n’umugabo bikaba ibyo, bagashimangira ko baba barabanye kugira ngo bafatanye ubuzima bw’umunezero bunashingira ku gushimishanya mu buriri.
Urubuga elcrema rukunze kwandika ku nkuru z’urukundo n’imibanire, rwasohoye inkuru ishingiye ku kwibaza niba mu mubano w’abashakanye umuntu yahitamo kubana n’uzi gutera akabiriro neza cyangwa se umukunda uko abyifuza.
Gukora neza imibonano mpuzabitsina ni ikintu cy’ingenzi, cy’agaciro mu buzima bw’abashakanye kandi buri wese adashidikanya ko cyongera urukundo mu rugo iyo kigenda neza.
Iyo uhaza ibyifuzo by’uwo mwashakanye mu gutera akabariro, umunezero urizana kandi nibwo bumuntu kuko wumva wishimye cyane ukishimira n’uwo muri kumwe.
Gukora imibonano mpuzabitsina neza mu buryo bwishimiwe n’impande zombi ngo binavura umunaniro ukabije, kwiheba, kurwaragurika bya hato na hato n’ibindi.
Nta kintu kibabaza abashakanye nko kuba umugore cyangwa umugabo yafata icyo gikorwa nk’ikintu kititaweho cyangwa se kitamureba.
Igihe mu muryango hari umwiryane, nta bwumvikane n’amahoro, uko waba uzi kubikora kose ntibyabashimisha kuko nta mwuka mwiza uba uri hagati y’abawugize.
Kubana n’umuntu ugukunda cyane uko ubyifuza
Kubana n’umuntu ugukunda uko ubyifuza, bisobanuye kubana n’umuntu ukuba hafi, ukurengera kandi akakurinda icyaguhungabanya.
Uwo muntu aba ari wa wundi muzasangira ibyiza ndetse n’ibibi ukumva akuri hafi. Ariko se uramutse ufite umugabo cyangwa umugore utazi kugushimisha mu buriri ariko ugukunda nk’uko ubishaka wamurambaho cyangwa wamuziza icyo?
Buri wese afite uko abyumva niba imibobano ikozwe neza yaza ku mwanya wa mbere kurenza urukundo wifuza.


text:
Abafite ubumuga mu Rwanda baravuga ko bafite imbogamizi zo kutagerwaho na gahunda za leta zigamije kuvana abaturage mu bukene zirimo VUP n’inkunga y’ingoboka, bagasaba ko bakwibukwa, ndetse abashoboye gukora muri bo bagahabwa igihembo cyisumbuye ku gihabwa abataramugaye bakorana.
Babigaragaje mu nama nyunguranabitekerezo ngarukamwaka itegurwa n’Umuryango w’Abanyamakuru baharanira amahoro, Pax Press yabaye ku wa Gatanu tariki ya 24 Ugushyingo 2017.
Abafite ubumuga ngo hari abafatwa nk’abatabasha gukora imirimo rusange ikorwa muri Vup, bigatuma batabona amahirwe abandi babona kandi ngo hari abumva ko bashoboye.
Hari aho wasangaga baha akazi abo mu miryango yabo bashoboye gukora ngo babiteho, ariko ngo ntibabiteho.
Umuyobozi w’Ihuriro Nyarwanda ry’abafite ubumuga, NUDOR,Twagirimana Eugene yabasabiye ko bakwiye kwitabwaho mu buryo bwihariye. Ati “Barebwa uburyo igihembo abafite ubumuga bahabwa cyongerwa.” Impamvu ngo ni uko hari abo usanga bakoresha aya mafaranga mu kwivuza akabashirana ku buryo basabwa no kwiyongereraho andi.
Asaba kandi ko inkunga y’ingoboka bahabwa ikwiye kongerwa kugirango ibashe gufasha abafite ubumuga mu byo bakenera bya buri munsi. Twagirimana avuga ko hari abafite ubumuga asanga bazamuwe mu byiciro by’ubudehe kubera ko bahawe iyo nkunga kandi ntacyahindutse ku mibereho yabo.
Abafite ubumuga kandi ngo usanga batabasha kugera ku mafaranga atangwa muri gahunda yo gufasha abaturage kwivana mu bukene, biciye mu kuyabaguriza nyuma yo kwerekana imishinga bazayakoramo. Yatanze urugero rw’umwe muri bo wo mu karere ka Nyabihu wasabye inguzanyo akayimwa nyuma yo gusabwa icyemezo cy’icyiciro cy’ubumuga bwe kandi ngo hari abatarabihabwa, akabona ko icyo cyemezo cyabaye urwitwazo.
Bavuga ko hari imirimo bashobora muri iyo gahunda yabafasha kwiteza imbere kuko ngo kugira ubumuga bidasobanura kubura ubushobozi. Ndikubwimana Jean Baptiste uhagarariye abafite ubumuga mu murenge wa Kinigi mu karere ka Musanze watanze iki gitekerezo avuga ko hari ibyo yashobora.
Ati “ Unshyize ku mwanya w’ushinzwe ububiko bw’ibikoresho(stock) nakora n’akandi kazi babona nashobora nta kibazo.”
Ndikubwimana Jean Baptiste
Bamwe mu bafite ubumuga bagiye bahabwa inkunga y’ingoboka ikomeje kubateza imbere, ariko bavuga ko batorohewe no kujya mu bayihabwa.
Uwitwa Dunia Anathalie wo mu karere ka Musanze unahagarariye abatabona muri aka karere, avuga ko umubyeyi we yahawe akazi muri VUP ngo abashe kumwitaho, ariko ngo wasangaga nta cyo amufashamo, ku buryo ngo yashakaga n’umwenda akawubura.
Ibyo byatumye ashakisha amafaranga y’u Rwanda ibihumbi 100 mu nkunga yahawe mu bafite ubumuga n’abagiraneza,agura inzu atangira kuyibamo. Icyo gihe yahise afatwa nk’uwibana, ahabwa icyiciro cye bituma anahabwa iyo nkunga mu mwaka wa 2013, nyuma yaho mu wa 2014 avanwamo bitewe nuko ngo imodoka yari yamusimbutse. Yaje gusubizwamo kuva mu wa 2015 kugeza uyu munsi, yabashije kwiyubakira inzu ya miliyoni zigera kuri ebyiri ashyiramo n’amazi n’umuriro.
Abo ahagarariye mu karere ka Musanze, bavuga ko hari bens abenshi bamubwira ko hari abo imiryango bakomokamo iri mu cyiciro cya gatatu, nkufite ubumuga bw’ingingo, ugasanga ya nkunga ntayo abona.
Ati “Usanga nk’umugabo ufite ubumuga muri Vup bagashyiramo umugore we ariko ayo mafaranga ntiybasha kubafasha. Babafashe batitaye ku cyiciro barimo barebe ababaye kurusha abandi, ushoboye gukora bakamuha akazi akagakora agahabwa igihembo, utabishoboye, ufite ubumuga bukomeye kurusha abandi bakamuha inkunga y’ingoboka, kuko yajya ibafasha kugura insimburangingo n’inyunganirangingo.”
Loda ishinzwe VUP isezeranya ubufasha ariko ntiyemera umwihariko
Umuyobozi ushinzwe gahunda zo gufasha abatishoboye mu kigo gishinzwe guteza imbere ibikorwa by’ iterambere mu nzego z’ibanze (LODA) Gatsinzi Justin avuga ko bazasuzuma ibibazo byagaragajwe ariko ko umwihariko basaba ugoranye.
Ati “Icyo kibazo nasanze bazaduha amakuru anoze kurushaho, kuko nasanze nk’ibyo bari gusabirwa ari ibintu bitabunganiye cyane, kurusha ibyo leta irimo kubakorera biciye muri VUP, ikintu numvise basabirwa cy’uko muri bo abakora bajye bahabwa umushahara wisumbuyeho. Ibyo ntaho biraba dufite politiki igena uriya mushahara wa VUP abantu bose bakora iyo mirimo bahabwa amafaranga angana bakurikije uko umubyizi waho ubarwa. Icyo ni ikintu ntasezeranya. Abari ku nkunga y’ingoboka ifite uko ibarwa hakurikijwe umuryango, icyo nacyo ni ikintu tutasezeranya, ahubwo nababwira ngo muri vup barimo kwitabwaho biteye gute, ariko ibyasabwaga hano ni ibintu bitakoreka.”
Akomeza avuga ko bari kwitabwaho nyuma y’isuzuma bakoze bagasanga rimwe na rimwe nubwo bavuga ngo mu muryango harimo umuntu ushoboye gukora iyo yita ku muntu ufite ubumuga bukarishye, hari ibindi byinshi asabwa.
Ati “Muzi ko hari ukenera gukarabywa, kujyanwa ku zuba no mu bwiherero, tukavuga ngo aba afite inzitizi ya maboko ye ntabwo yatanga umusaruro uhagije kandi afite izo nshingano zo kwita kuri wa muntu. Tugena ko imiryango nkiyo yahabwa inkunga y’ingoboka, cyane ko twasanze hari n’abantu bafite abana bafite ubumuga badashaka kubagaragaza ugasanga wa mwana hari uburenganzira na serivisi yarata, kandi igihugu kimufata nk’umuntu ufite uburenganzira bwa muntu.”
Akomeza avuga ko babanje kugoragoza abafite imiryango irimo abafite ubumuga bahabwa gukora hafi y’ingo ngo babe babitaho, ariko umuryango ufite ubumuga ngo wongerewe inkunga y’abafite ubumuga. Abafite ubumuga batishoboye kandi ngo bazakomeza gufashwa uko amikoro azajya agenda aboneka.
Iyi gahunda yatangiye hifashishwa ingengo y’imari y’amafaranga y’u Rwanda agera kuri miliyari 2, kugeza kuri ubu harakoreshwa agera kuri miliyari 35 ku mwaka. Ku bijyanye n’abagenerwabikorwa ngo bagenda bahinduka buri mwaka. Abahabwa inkunga y’ingoboka(direct support) bagera mu bihumbi 96, muri bo hejuru ya 70% ni ingo ziyoborwa n’abagore. Mu bakora imirimo bahemberwa (Public works) ngo bagera ku bihumbi 135, muri bo abaturuka mu ngo ziyoborwa n’abagore bagera kuri 52%.
Ntakirutimana Deus
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


text:
Munich: ‘Intercultural Concert’
By: Christophe Renzaho | Dec 16th 2016, 15:40
‘Intercultural Concert’ ni igitaramo ngarukamwaka cyatangijwe n’umuryango w’abanyarwanda baba mu mu mujyi wa Munich mu Budage. Ni ku nshuro ya kane kibaye. Icy’uyu mwaka cyabaye mu mpera z’icyumweru gishize, kibera mu gace ka Gasteig ko mu Mujyi wa Munich. Gihuza abana n’urubyiruko ndetse n’ababyeyi babo.
Josee Uwamahirwe-Korus uba mu Budage uririmba injyana Nyarwanda niwe wari umuhanzi mukuru wasusurukije abitabiriye iki gitaramo. Babo na Charmant nabo ni bamwe mu bahanzi baririmbye muri iki gitaramo ndetse bishimirwa n’abana bagenzi babo.
Providence Tuyisabe ukuriye ‘Rwandan Community in Munich’ yatangarije inyarwanda.com ko intego y’ibitaramo nk’ibi ari ugufasha abana kumenya muzika n’ibigendanye nayo.
Ati “ Intego nyamukuru ni ugufasha abana bacu gukomeza kwihatira amasomo yo kwiga umuziki ari ukuririmba, kubyina cyangwa kwiga gucurangisha ibyuma by’ingeri zose mu gihe umwana abishoboye kandi yumva abikunda. “
Providence Tuyisabe yongeyeho ko bagitangira ababyeyi batiyumvishaga ko abana babo bashobora kujya imbere y’imbaga bakagaragaza impano ariko ubu ngo bamaze kubikunda cyane kuburyo iyo igitaramo kirangiye, ababyeyi batangira gutegura abana babo uburyo bazitwara mu kindi cy’umwaka ukurikiyeho.
‘Intercultural Concert’ ibera mu gace ka ‘Gasteig’. Providence Tuyisabe yavuze ko impamvu bahisemo ko ariho habera ibi bitaramo ari uko hafite ibyumba n’ibikoresho byabugenewe ndetse n’abatekinisiye babimenyereye.
Umwaka utaha bazizihiza isabukuru y’imyaka 5…Babo na Charmant ni imbuto zashibukiye muri iki gikorwa
Providence Tuyisabe avuga ko bishimira ko ubu bafashwa n’umujyi wa Munich mu gutegura ‘Intercultural Concert’. Kubwe avuga ko impamvu babafasha ari uko abashinzwe umuco mu butegetsi mu Mujyi wa Munich baha agaciro igikorwa batangije . Muri 2017 ngo nibwo bazizihiza isabukuru y’imyaka 5.
Providence Tuyisabe ati « Tuzizihiza imyaka itanu tumaze dutangiye duha kandi dushakira abana bacu urubuga rwo kwerekana ubuhanga bafite ari mu kuririmba, kubyina cyangwa gucuranga ibyuma bitandukanye nka gitari, Clarinet, umwirongi, Clavier, Violin, ingoma, n’ibindi. »
Kuva aho batangiriye kugeza ubu, Providence avuga ko bamaze kubona abana n’urubyiruko bamaze kumenyera gucuranga, kuririmba no kubyina. Muri abo harimo Barbara Teta( Babo), Charmant, Sandra, Simone, Cedric, Janice, Sylvie, Laetitia, Naomin’abandi.
Josee Uwamahirwe-Korus niwe wari umuhanzi mukuru
Babo ni umwe mu bashimishije abitabiriye iki gitaramo
Charmant aririmba
Abana bahabwa umwanya bakagaragaza impano bafite
Ni igitaramo cyitabirwa n’ingeri zitandukanye


text:
Uyu mugabo wabanje kwihakana umwana kugeza ubwo uwo babyaranye yiyambaza inkiko, yaje kumuviramo ko isambu ye itezwa cyamunara kugira ngo haboneke indezo.
Bitewe n’uko aba babyeyi b’uyu mwana batigeze babana, mu mwaka wa 2010 Twahirwa Gilbert yaje guha isambu uyu mugore ngo izajye ivamo indezo y’umwana ndetse amuha n’ibihumbi 50 by’amafaranga y’u Rwanda ariko ngo mu minsi mike ishize bibaye yaje gutungurwa no kubona Umunyamabanga Nshingwabikorwa w’Akagari ka Musamo aje guteza cyamunara umunani umugore babana ubu yahawe n’iwabo.
Kugira ngo hatezwe cyamunara iyi sambu avuga ko ari umunani w’umugore (basezeranye ivangamutungo risesuye) we ngo byatewe n’uko yabanje kwihakana umwana, uwo bamubyaranye akiyambaza Urukiko rw’Ibanze rwa Ruhango rukamumwemeza.
Twahirwa aganira na TV1 yagize ati “Isambu yatejwe cyamunara ni iyo umugore wanjye yahawe nk’umunani iwabo, ni yo yari idutunze nta yindi sambu mfite. Nararenganye rwose”.
Akomeza avuga iyi sambu yagurishijwe hirengagijwe ko urubanza rwari rwararangijwe mbere impande zombi zibifashijwemo n’umuhesha w’inkiko utari uw’umwuga wo ku rwego rw’akagari zigira ibyo zumvikanaho birimo kuba hatanzwe umurima n’amafaranga y’u Rwanda ibihumbi 50 mu bihumbi 300 basabwaga n’urukiko.
Ngo impande zombi zari zumvikanye ko andi mafaranga naboneka bazayatanga kuko muri icyo gihe byari byagaragaye ko nta bundi bushobozi buhari.
Nyuma ariko uyu mugabo yatunguwe no kubona isambu rukumbi bari bafite yaragurishijwe agera ku bihumbi 900 by’amafaranga y’u Rwanda mu asaga miliyoni yabazwaga nk’indezo.
Umunyamabanga Nshingwabikorwa w’Umurenge wa Ruhango, Nahayo Jean Marie ari na we warangije uru rubanza nk’umuhesha w’inkiko utari uw’umwuga ku Murenge, avuga ko ibyo uyu muhesha w’inkiko w’umwuga wo ku rwego rw’akagari yakoze ari amakosa akomeye kuko bitari mu nshingano ze kurangiza imanza zaciwe n’inkiko uretse urwa Gacaca.
Yagize ati “Twakomeje kwinginga Twahirwa Gilbert ngo akemure mu bwumvikane ikibazo afitanye n’uwo babyaranye akabanza kwihakana umwana akinangira kugeza ubwo amategeko amugonze. Nakomeza kujenjeka ntatange ikirego gihagarikisha iyi ndezo yavuye ku bihumbi 230 ikaba igeze muri miliyoni izakomeza no kwiyongera”.
Benshi mu bagabo n’abasore bakunze gutera inda abakobwa cyangwa abagore bakihakana abana ariko inkiko zakwemeza ko ari ababo bakabona kuvuga ko n’ubundi batigeze babanga.


text:
Buri muntu usanga hari imyitwarire imuranga adaha agaciro yewe n’abamuzengurutse bikaba uko nyamara iyo myitwarire ifite igisobanuro gikomeye dore ko abahanga mu by’imigirire n’imitekerereze ya muntu bahamya ko nta kintu na kimwe wakora kidafite igisobanuro ku buzima bwawe bwite.
Imwe muri iyi myitwarire ni uburyo umuntu aryamamo aho bishobora kugaragariza abo babana ibyo atekereza cyangwa se n’imiterere ye muri rusange. Muri iyi nkuru nk’ibyamamare turababwira bumwe mu buryo umuntu yaryamamo n’icyo biba bisobanuye mu miterere ye.
1.Uryamira urubavu
Ubundi umuntu uryamira urubavu aba ari umuntu ukunda gutekereza kuri buri kintu cyose kandi ashaka impinduka no gutera imbere uko bwije n’uko bukeye. Gusa nanone burya iyo waryamiye urubavu rw’iburyo n’urw’ibumoso nabyo ntibihura. Iyo waryamiye urubavu rw’ibumoso biba bigaragaza ko muri icyo gihe mu mutwe uhuze cyane hari ikintu ukeneye guhindura byanze bikunze naho iyo waryamiye urw’iburyo uba usa n’unyuzwe n’imbaraga urimo gukoresha muri icyo gihe.
2.Uryama agaramye asobekeranije amaguru
Uburyo bwo kuryama ugaramye bugaragaza ko ufite ubwonko bukora neza uko ubyifuza. Bigaragaza kandi ko ibitekerezo byihuta cyane muri wowe. Uba ufite ubwonko butekereza kure. Gusa nabwo hari uko bigenda bitandukana. Iyo uryama ukuguru kw’ibumoso kugeretse hejuru y’ukw’iburyo biba bivuze ko ufite icyizere cy’imbere hazaza ko utihebye cyane. Mu guhe iyo ushyize ukuguru kw’iburyo hejuru y’ukw’ibumoso bikaba bishatse kuvuga ko ukeneye kwiyongerera icyizere.
3.Kuryama wiseguye ikiganza
Iyo wiseguye ikiganza ku itama ry’iburyo biba bitandukanye n’uwiseguye ku itama ry’ibumoso. Ku itama ry’ibumoso biba bishatse kuvuga ko ukeneye kwitabwaho no kugaragarizwa urukundo. Muri wowe haba harimo icyifuzo ngo “Icyampa umuntu unyishimiye akampobera ankomeje.” Ku itama ry’iburyo byo biba bigaragaza ko uri umuntu ugira ingufu cyane ndetse ko udashobora gupfa gucibwa intege n’ibyo ubona buri munsi.
4.Kuryama ugaramye, amaboko ari ku nda.
Kuryama muri ubu buryo bigaragaza ko uri umuntu ugira ibitekerezo byagutse ndetse ushaka guhorana impinduka mu buzima. Uhorana imbaraga zo gukora no kumva wahora utera imbere.
5.Kuryama ugaramye, wiseguye amaboko asobekeranije
Ibi bigaragaza ko muri wowe hari byinshi ushobora kuba utizeye kandi ukora cyane. Bigaragaza ariko kandi ko ushaka kongera ubushishozi n’ubwitonzi mubyo ukora muri icyo gihe.
6.Kuryama wubitse inda.
Kuryama wubitse inda bisobanura ko ufite ibitekerezo byinshi bikurwanira mu mutima buri munsi. Ibi bikunze kugaragara cyane ku ngimbi n’abangavu batabasha kugenga amarangamutima yabo. Ku muntu mukuru rero ibi bigaragaza ko akoresha ingufu nyinshi ngo ahishe umubabaro ukomeye cyangwa se n’ibyishimo bikabije byaba biri muri we.


text:
>> Igihe Gisanzwe
Amasomo yo ku cyumweru, icyumweru cya 12 Gisanzwe, A
Isomo rya mbere : Yer 20,10-13
Igitabo cy’Umuhanuzi Yeremiya
Jyewe Yeremiya, 10numvise imigambi y’ubugome bwa rubanda, iterabwoba impande zose ngo « Nimumushinje, natwe tumushinje !» Abahoze ari incuti zanjye bari barekereje ko nagwa bati «Wenda ahari yashukika tukamubona uburyo, tukamwihimura.» 11Cyakora Uhoraho ari kumwe nanjye, ak’intwari idahangarwa ; abanzi banjye ni bo bagiye kudandabirana batsindwe. Bazakorwa n’ikimwaro cy’uko batsinzwe ; bazahorane ikimwaro iteka ubutazabyibagirwa. 12Uhoraho Imana Umugaba w’ingabo, ni wowe uzi imibereho y’intungane, ugasuzuma umutima n’ibitekerezo bye, nzareba ukuntu uzabantsindira kuko ari wowe naragije akaga kanjye. 13Nimuririmbire Uhoraho mumusingize, kuko yaruye ubugingo bw’umuzigirizwa mu minwe y’abagiranabi.
Kuzirikana : Zab 69 (68), 8.10, 14.17, 30-31, 33-34
ZABURI
Inyik/ Mwebwe abashakashaka Imana, murakagwira !
- Niyumanganya ibitutsi ku mpamvu yawe,
- nkemera gukozwa isoni n’ikimwaro :
- Ni koko ishyaka mfitiye Ingoro yawe riramparanya,
- n’ibyo bagutuka ni jye bishengura.
- Ubu rero Uhoraho, wumve isengesho ryanjye ;
- igihe cyo kuntabara kirageze,
- Mana Nyir’ubuntu budashira,
- undengere kuko ari wowe nkesha agakiza.
- Unsubize Uhoraho, kuko impuhwe zawe zihebuje ;
- Ugirire urukundo rwawe maze unyiteho.
- Naho jyewe w’ingorwa n’umubabare,
- Ubuvunyi bwawe Mana, buranyunamure !
- Ubwo nzaririmbe izina ryawe,
- Kandi ndyamamaze mu bisingizo.
- Abiyoroshya nibabibona bazishima bati
- «Mwebwe abashakaskaka lmana, murakagwira !»
- Kuko Uhoraho yumva abatishoboye,
- ntatererane abe bari ku ngoyi.
Isomo rya kabiri : Rom 5, 12-15
Ibaruwa Mutagatifu Pawulo Intumwa yandikiye Abanyaroma
Bavandimwe,12nk’uko icyaha cyadutse mu nsi gikuruwe n’umuntu umwe, kandi n’urupfu rukuruwe n’icyaha, bityo urupfu rucengera abantu bose, kuko bose bacumuye … 13Koko rero na mbere y’uko amategeko atangazwa icyaha cyariho mu nsi, n’ubwo nta we cyahama iyo nta mategeko ariho. 14Nyamara urupfu rwaraganje kuva kuri Adamu kugera kuri Musa, ndetse no ku batakoze icyaha kingana n’icya Adamu, ari we washushanyaga Uwari ugiye kuzaza. 15 Ariko ineza ntigira ihuriro n’icyaha. Koko rero n’ubwo abenshi bapfuye bazize icyaha cy’umuntu umwe, ineza y’Imana n’ingabire y’ubuntu bw’umwe Yezu Kristu, zasesekaye kuri benshi ku buryo busumbijeho.
Ibango-ndirimbo ribanziriza Ivanjili : Yh 15, 26-27
Alleluya Alleluya.
- Roho Nyir’ukuri ahamya Kristu mu mitima yanyu,
- namwe rero nimumubere abagabo imbere y’abantu.
Alleluya.
Ivanjili Ntagatifu : Mt 10, 26-33
+ Matayo
Muri icyo gihe, Yezu abwira intumwa cumi n’ebyiri ati 26«Ntimukabatinye rero, kuko nta kintu gihishe kitazagaragara, nta n’igihishiriwe kitazamenyekana. 27Icyo mbabwiriye mu mwijima muzakivugire ahabona ; icyo mbongorereye ahiherereye muzagitangarize ahirengeye. 28Ntimugatinye abica umubiri, ariko badashobora kwica ubugingo ; ahubwo mutinye Ushobora kuroha ubuzima n’umubiri icyarimwe mu nyenga y’umuriro. 29Mbese ibishwi bibiri ntibigura igiceri ? Nyamara nta kigwa hasi muri byo, So atabishaka! 30Naho mwe imisatsi yo ku mutwe wanyu yose irabaze ! 31Ntimugatinye rero: mwebwe murushije agaciro ibishwi byinshi. 32Umuntu wese uzanyemera mu maso y’abantu, nanjye nzamwemera imbere ya Data uri mu ijuru ; 33naho uzanyihakana mu maso y’abantu, nanjye nzamwihakana mu maso ya Data uri mu ijuru.»


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
samedi 1 janvier 2011
Bimwe mu byagufasha kubona inshuti y'umukobwa (girlfriend)
1.Ugomba kumenya umukobwa ushaka uwo ari we:
Kumenya umuntu wifuza kugirana ubucurti budasanzwe nawe ni ingenzi kurusha ibindi byose. Urugero, abakobwa baratandukanye kandi bakururwa n’ibintu bitandukanye bitewe n’imyaka cyangwa se imyumvire yabo. Niba rero ugiye gushaka ubucuti ku mukobwa ugomba kwitondera ibyo bintu uko ari bibiri.
2. Ugomba kwimenyereza kuganira n’abakobwa batandukanye: Ntago uzajya gutangira kuvugisha abakobwa ngo uhere ku wo wifuza kugira inshuti. Ni byiza ko uvugana n’abakobwa benshi niyo waba utifuza kubagira inshuti. Kuvugana n’abakobwa bizatuma umenya uko abakobwa batekereza, ibyo bakunda ndetse n’ibyo banga. Uzavugishe abakobwa abari bo bose utitaye ku myaka, uko basa cyangwa se aho baturuka kuko uzaba utaramenya umukobwa uzanyura umutima wawe uko azaba ameze cyangwa se angana.
3. Uzareke abakobwa bamenye ko nta nshuti y’umukobwa ugira: Ibi bizatuma nabo bagira igihe cyo kuba batekereza kuba bakugira inshuti y’umuhungu mu gihe bumva ubanyuze. Ushobora kubereka ko uri single ukoresheje uburyo bwinshi; haba se kubibabwira rimwe na rimwe muganira, ukabishyira kuri Facebook niba uyikoresha, cyangwa se ukambara ibirimbisha (bracelets) bibigaragaza kuko bibaho nazo.
4. Kwitabira gahunda cyangwa iminsi mikuru ituma uhura n’abantu bashya: Ibi bizagufasha guhura n’abakobwa benshi bityo ubone n’uko ushyira mu bikorwa ingingo ya mbere twavuze haruguru. Imunsi mikuru nk’ubukwe, ibitaramo, ibirori ndetse n’ibindi byagufasha guhura ndetse no kuganira n’abantu benshi.
5. Kugira umutwe ufunguye: Niba ushaka kugira inshuti nyayo kandi muzamarana igihe ugomba kubanza ukitonda kandi ugashishoza bihagije. Aha ugomba kwitonda ntukunde umuntu kuko wumva ushaka kwishimisha kuri we gusa; kuko ibi byatuma umubano wanyu utamara kabiri. Shaka umuntu ufite qualities zimwe na zimwe ukunda, ku buryo wakwishimira kumarana igihe nawe, n'iyo ntacyo mwaba muri gukora.
6. Buri gihe ugomba gushaka ikintu cyiza umukobwa afite cyangwa yifitemo:
Abakobwa bakunda abantu bababwira amagambo meza kandi abashima ( compliments). Buri gihe rero ujye ugerageza ubone akantu keza wamubwira ko afite; yaba se ari imico, uburyo yambaye uwo munsi cyangwa se ingendo n’ibindi.
7. Ntukamurambire: Niba umaze kubona umuntu wumva washimye, ntukajye umurambira mu byo ukora. Niba mwari murimo kuganira cyangwa se kwandikirana ujye uba ari wowe urangiza ikiganiro; ibi bizatuma ikiganiro kirangira neza kitarambiranye kandi binatume atakurambirwa. Ibi ndetse bizanamwereka ko utamukeneye cyane byo gupfa kandi ko nawe ugira ibindi byo gukora. Ibi bizatuma nawe azajya ashyiramo agatege.
8. Ujye ukunda gukina nawe!Ntukazajye gusa uherera mu kuvuga. Ujye ugira igihe mukine udukino niyo twaba ari utw'abana; ushobora ndetse no kumusura mugakina gusa ubundi ukitahira atari uguhora gusa umubwira amagambo ya buri gihe. Ntugatinye kumukoraho gahoro mu gihe muri kumwe.
Niba adashobora gukina nawe cyangwa se ngo museke rimwe na rimwe icyo gihe uzamenye ko uwo atari umukobwa ushobora kukubera inshuti yawe (girlfriend).
9. Jya utanga ubufasha mu gihe ari ngombwa:
Rimwe na rimwe ndetse ushobora kuba ariwe ufasha. Niba ubona se ateruye ikintu kiremereye, niba se uhuye n’umuntu uri gusabiriza muri kumwe, kumufungurira umuryango mwinjije nko mu nzu cyangwa mu modoka n’ibindi. Ibi bizatuma abona ko uri umuntu ugwa neza. Gusa aha ntukabikore gusa kuko muri kumwe gusa, jya ugerageza no kubikora mu buzima busanzwe kuko nawe aba akurikirana amakuru yawe uko bwije n’uko bukeye.
10. Jya wihangana: Ntago ubuzima bugenda nk’uko ubyifuza. Umukobwa muzakundana ushobora kumubona ejo cyangwa se mu myaka ibiri iri imbere cyangwa irenzeho. Ntuzihute cyane kuko kugira umubano (relationship) mwiza ari byo wifuza. Kwihuta cyangwa kwihutisha umuntu bizagira ingaruka mbi ku buzima bwawe bw’urukundo. Ibyiza ni ukugenda gahoro kandi neza ukurikiza izi nama zose.
Kumenya umuntu wifuza kugirana ubucurti budasanzwe nawe ni ingenzi kurusha ibindi byose. Urugero, abakobwa baratandukanye kandi bakururwa n’ibintu bitandukanye bitewe n’imyaka cyangwa se imyumvire yabo. Niba rero ugiye gushaka ubucuti ku mukobwa ugomba kwitondera ibyo bintu uko ari bibiri.
2. Ugomba kwimenyereza kuganira n’abakobwa batandukanye: Ntago uzajya gutangira kuvugisha abakobwa ngo uhere ku wo wifuza kugira inshuti. Ni byiza ko uvugana n’abakobwa benshi niyo waba utifuza kubagira inshuti. Kuvugana n’abakobwa bizatuma umenya uko abakobwa batekereza, ibyo bakunda ndetse n’ibyo banga. Uzavugishe abakobwa abari bo bose utitaye ku myaka, uko basa cyangwa se aho baturuka kuko uzaba utaramenya umukobwa uzanyura umutima wawe uko azaba ameze cyangwa se angana.
3. Uzareke abakobwa bamenye ko nta nshuti y’umukobwa ugira: Ibi bizatuma nabo bagira igihe cyo kuba batekereza kuba bakugira inshuti y’umuhungu mu gihe bumva ubanyuze. Ushobora kubereka ko uri single ukoresheje uburyo bwinshi; haba se kubibabwira rimwe na rimwe muganira, ukabishyira kuri Facebook niba uyikoresha, cyangwa se ukambara ibirimbisha (bracelets) bibigaragaza kuko bibaho nazo.
4. Kwitabira gahunda cyangwa iminsi mikuru ituma uhura n’abantu bashya: Ibi bizagufasha guhura n’abakobwa benshi bityo ubone n’uko ushyira mu bikorwa ingingo ya mbere twavuze haruguru. Imunsi mikuru nk’ubukwe, ibitaramo, ibirori ndetse n’ibindi byagufasha guhura ndetse no kuganira n’abantu benshi.
5. Kugira umutwe ufunguye: Niba ushaka kugira inshuti nyayo kandi muzamarana igihe ugomba kubanza ukitonda kandi ugashishoza bihagije. Aha ugomba kwitonda ntukunde umuntu kuko wumva ushaka kwishimisha kuri we gusa; kuko ibi byatuma umubano wanyu utamara kabiri. Shaka umuntu ufite qualities zimwe na zimwe ukunda, ku buryo wakwishimira kumarana igihe nawe, n'iyo ntacyo mwaba muri gukora.
6. Buri gihe ugomba gushaka ikintu cyiza umukobwa afite cyangwa yifitemo:
Abakobwa bakunda abantu bababwira amagambo meza kandi abashima ( compliments). Buri gihe rero ujye ugerageza ubone akantu keza wamubwira ko afite; yaba se ari imico, uburyo yambaye uwo munsi cyangwa se ingendo n’ibindi.
7. Ntukamurambire: Niba umaze kubona umuntu wumva washimye, ntukajye umurambira mu byo ukora. Niba mwari murimo kuganira cyangwa se kwandikirana ujye uba ari wowe urangiza ikiganiro; ibi bizatuma ikiganiro kirangira neza kitarambiranye kandi binatume atakurambirwa. Ibi ndetse bizanamwereka ko utamukeneye cyane byo gupfa kandi ko nawe ugira ibindi byo gukora. Ibi bizatuma nawe azajya ashyiramo agatege.
8. Ujye ukunda gukina nawe!Ntukazajye gusa uherera mu kuvuga. Ujye ugira igihe mukine udukino niyo twaba ari utw'abana; ushobora ndetse no kumusura mugakina gusa ubundi ukitahira atari uguhora gusa umubwira amagambo ya buri gihe. Ntugatinye kumukoraho gahoro mu gihe muri kumwe.
Niba adashobora gukina nawe cyangwa se ngo museke rimwe na rimwe icyo gihe uzamenye ko uwo atari umukobwa ushobora kukubera inshuti yawe (girlfriend).
9. Jya utanga ubufasha mu gihe ari ngombwa:
Rimwe na rimwe ndetse ushobora kuba ariwe ufasha. Niba ubona se ateruye ikintu kiremereye, niba se uhuye n’umuntu uri gusabiriza muri kumwe, kumufungurira umuryango mwinjije nko mu nzu cyangwa mu modoka n’ibindi. Ibi bizatuma abona ko uri umuntu ugwa neza. Gusa aha ntukabikore gusa kuko muri kumwe gusa, jya ugerageza no kubikora mu buzima busanzwe kuko nawe aba akurikirana amakuru yawe uko bwije n’uko bukeye.
10. Jya wihangana: Ntago ubuzima bugenda nk’uko ubyifuza. Umukobwa muzakundana ushobora kumubona ejo cyangwa se mu myaka ibiri iri imbere cyangwa irenzeho. Ntuzihute cyane kuko kugira umubano (relationship) mwiza ari byo wifuza. Kwihuta cyangwa kwihutisha umuntu bizagira ingaruka mbi ku buzima bwawe bw’urukundo. Ibyiza ni ukugenda gahoro kandi neza ukurikiza izi nama zose.
Inscription à : Publier les commentaires (Atom)


text:
Bangaheza « Icyivugo cy’imfizi » (Gasimba Farasisiko Saveri)
( Extraits Présentés par le Dr Eugène Shimamungu)
I
Bangaheza yari imfizi
Ivuka mu nka nziza cyane
Fondateri bamuhaye
Mu bihe byeguriwe imishinga
Bamwishimira ko abatangirije
Imishinga indi akayitaha
Bangaheza yari imfizi
Ikwiye kwitwa igitangaza
Umunsi itumijwe ubwo yaruhukiye
Ku murambi wa Nyarushishi
Ihageze bose bavuza induru
Abaje mw’isoko barahurura
Bamwe batera amasengesho
Asa n’animasiyo uko muyizi
Bahimbaza Bangaheza
Ariko batazi ko ariko yitwa
Abayiri hafi barayakanura
Yabakebuka bakikanga
Nayo ikareba nk’ijya guseka
Ngo badakomeza kugira ubwoba
Ariko bakomeza gutangara
Bati iyi si ingwe yo muri Nyungwe
Ahubwo ni ingagi y’ibirunga
Cyangwa ni inka yo mu mishinga
Yitwa ingweba mu gifaransa.
umwe ati oya rwose mwitubeshya
Ifite umubyimba munini cyane
Yaba ari inzovu ya Muvumba.
Umujyanama wiyamamaza
Akaba anashaka kuziyongeza
Bimuha umwanya wo kubaryarya
Ngo yimamireho makeya
Ati nababwiye intego zanjye
Ko nzateza ubworozi imbere
None ngaho nimwirebere
Aho amajyambere nyagejeje
(…)
II
Ubushize twasize Gasimba ataka Bangaheza ikimasa cy’inyama nziza, ubwo cyakomeje urugendo rwacyo kijya Rebero nako Ijabiro ku Kimihurura bakesa hasi barakibaga. Mwiyumvire namwe uko Gasimba avugana ubuhanga bwinshi intambara yo mu mu kwakira 1990, bamwe bifitiye urundi rubanza (…)
Ubushize twasize Bangaheza bayitetse ihumuye, Fondateri asabye abaje ko mbere yo kujya ku meza, bagomba kwiga ikibazo cy’ingorabahizi cy’imbonezamirire. Ariko Bangaheza uko yagatetswe yanze yahumuye, abatashoboye kugera mu Busitani butagatifu batuma izuru kuri ibyo byiza, n’ufite umugati akawuhatunga akawurya uhumura uko abishaka! Mu Busitani butagatifu baricaye!
Twikomereze « Icyivugo cy’imfizi » cya Gasimba Farasisiko Saveri
Ubushize twasize abatoni bageze mu busitani, ikimasa Bangaheza barangije kugiteka bagiye kwiyakira. Ariko Habimana akomeje kubatinza avuga ikibazo cy’imirire, kandi benshi amaso (nako amazi) yuzuye akanwa. Bamwe rero ntibatinye kujabura intongo, mu gihe abandi bakomeje gufata ijambo bavuga imyanya ya Bangaheza bifuza.
Dukomeze Bangaheza « Icyivugo cy’imfizi » (Farasisiko Gasimba)
Mu Busitani butagatifu, twasize ubushize Bangaheza bayimereye nabi, ariko bamwe bakomeje kugira ivuzivuzi. Twari tugeze kuri Gasana Gemusi, icyanwa kijojoba isosi, ashaka ko Bangaheza bayimuharira, yiyama abashaka kumurigata. Reka nanjye ne kubatinza!
Dukomeze « icyivugo cy’imfizi » cya Farasisiko Gasimba
Ubushize twasize abashyitsi bashyashyanye mu Busitani butagatifu bariho bihereza Bangaheza ikimiramirane. Nibwo Nyirasafari akitse imirimo ashyika ku gatebe atera akaririmbo ka Napo ashaka gukangurira kutabyara indahekana. Ubwo abaraho baramutwama ngo abazaniye amahamba abarangaza kandi umurimo bamushinze wo kubagaburira atarawurangiza… Reka twumve Bizimungu, Nsekalije, Ntahobari, na Karenzi.
Dans la même série: Présentation et Explications par Professeur Léopold Munyakazi, La page “Culture et Société“,


text:
Ubusanzwe ibiro by’uyu murenge biba mu kagali ka Kigarama ariko ngo abaturage bamenye ko ubuyobozi bw’akarere bwafashe icyemezo cyo kuwimura ukajyanwa i Kibogora.
Aba baturage bavuga ko ibiro by’uyu murenge aho biri ari hagati mu tugari dutanu tugize uwo murenge ariko ngo nibawimura, bazajya bakora urugendo rw’amasaha ane n’amaguru bagiye gushaka serivisi basanzwe baka ku biro by’umurenge.
Muyoboke Jeramu yagize ati “Bari kuwimura aho uri bawujyana ku Kivu, hari abantu bakora urugendo rw’amasaha atatu kugira ngo bawugereho, noneho haziyongeraho isaha imwe n’igice. Hari hagati kuko hari utugari dutanu, dutatu turi haruguru utundi tubiri turi hepfo, rwose hari hagati.”
Bamwe mu baturage bavuga ko iyimurwa by’uyu murenge ngo rishobora kuba rishingiye ku kuba abakozi bawo benshi batuye i Kibogora (aho ugiye kwimukira), bagakeka ko ari mu rwego rwo kugira ngo begere aho batuye.
Umuturage utashatse ko amazina ye atangazwa yagize ati “Baratangiye kwimura bimwe mu bikorwa byawo, nk’inama zimwe na zimwe ntizikibera hano, biri gukorwa kubera abakozi b’umurenge batuye Kibogora, ni kure y’abaturage benshi cyane.”
Umuyobozi w’Akarere ka Nyamasheke, Kamali Aimé Fabien mu kiganiro na IGIHE yemeje ko ibiro by’umurenge wa Kanjongo bigiye kwimuka mu rwego rwo gutuma ukorera ahantu hatunganye.
Ati “ Ibiro by’umurenge wa Kanjongo ntabwo birimuka ariko turimo turatunganya aho wakwimukira ukahakorera, hatunganye, hakwiye gutuma umurenge n’akarere bakora neza.”
Akomeza agira ati “Ntabwo umurenge wimukiye kure yabo kubera ko aho wari uri ni mu murenge, n’aho ugiye ni mu murenge, buriya n’abandi bavuga ko ari kure, ariko umuturage ntabwo tumusaba kwirirwa aza ku buyobozi ahubwo abayobozi ni bo begera abaturage. Nta kibazo rero, nta n’imbogamizi ihari yatuma umurenge utajya ahakwiriye gukorerwa hujuje ibyangombwa kugira ngo begere umuturage bamuhe serivisi ikwiriye.”
Nubwo ubuyobozi bw’akarere butavuga igihe ibiro by’umurenge bizimurirwa, bwemeza ko bizimurirwa mu kagali ka Kibogora, ahakoreraga komine ya Kirambo, kuri ubu hakaba hakorera polisi ya Kanjongo.
Umurenge wa Kanjongo ni umwe mu mirenge 15 igize akarere ka Nyamasheke, mu Ntara y’Uburengerazuba.


text:
Abagore bo mu Karere ka Rutsiro bishyize hamwe bubakira mugenzi wabo ufite ubumuga bwo kutabona, inzu yo guturamo, bamushyikirije ku munsi wahariwe umugore wo mu cyaro.
Kuva mu 1992, Nyirandayambaje Clementine wubakiwe iyi nzu yabaga mu kigo cy’imfubyi mu Karere ka Rubavu ahavuye abura aho aba, akajya arara aho bamuhaye icumbi.
Mu buhamya bwe yavuze ko yari amaze igihe kinini mu buzima bubabaje bwo kutagira aho aba we n’abana be.
Ati “Nari ncumbitse muri uyu mudugudu, nazerereye henshi kuva mu 1992. Nagiye ndara aho mbonye,ubu nari ncumbitse mu baturanyi.”
Ku munsi wahariwe umugore wo mu cyaro, tariki ya 11 Ukwakira 2017, Nyirandayambaje yashyikirijwe inzu yubakiwe n’abagore bo mu Karere ka Rutsiro, iherereye mu Mudugudu wa Gasharu, Akagari ka Cyarusera mu Murenge wa Mushubati.
Nyirandayambaje uri mu kigero cy’imyaka 50 avuga ko agiye kwiteza imbere kuko abonye inzu azajya abanamo n’abana be bane.
Ati “Ibyishimo birenda kunyica,nubakiwe n’abagore ndabashimira cyane barakoze kuko umugore yatunze ibiti, yikoreye ibuye kugira ngo iyi nzu yuzure.”
Umuyobozi w’Inama y’Igihugu y’Abagore mu Karere ka Rutsiro, Agnes Uwamahoro yavuze ko iyi nzu bayubatse mu gihe cy’imyaka ibiri muri gahunda y’uko nta mugore ugomba gusigara inyuma.
Ati “Iriya nzu iri muri gahunda ya ‘wisigara inyuma’ twiyemeje nk’abagore bo muri Rutsiro, ni twe twaguze ikibanza turasiza, turubaka dushyiraho n’amabati.”
Iyi nzu y’ibyumba bine ifite agaciro ka na miliyoni eshatu n’igice z’amafaranga y’u Rwanda, akaba yaraturutse mu musanzu w’abagore,imiganda bakoze ndetse banafashwa n’abagabo babo.
Nyirandayambaje Clementine uifte ubumuga bwo kutabona yishimiye inzu yahawe
Inzu Mukandayambaje yahawe ifite agaciro ka miliyoni eshatu z'amafaranga y'u Rwanda
Uwamahoro Agnes yavuze ko bayubatse mu mbaraga bishatsemo
[email protected]


text:
Indyo nziza ku bana
Indyo nziza kandi iboneye mu bihe bya mbere by’ubuzima bw’umwana ifite uruhare runini mu kongera ubushobozi bw’ubwonko mu gihe cy’ubuzima gisigaye.
Abahanga mu mikurire y’abana bagaragaje ko abana barya cyane imbuto, ibihingwa by’ibinyamavuta n’imboga bamenya ubwenge cyane bakanagira umusaruro mwiza mu ishuri.
Kurundi ruhande ariko ,bagaragaza ko abana barya ibiribwa byongewemo isukari cyane ibikorerwa mu nganda,ibiryo bindo byo mu nganda byiganjemo inyama,ibiryo bikennye kuri proteines, vitamini n’imyunyu ngugu, ngo babona umusaruro mubi mu ishuri.
Mu gitabo cyanditswe na Dr Georges D. Pamplona-Roger mu gitabo Guides d’alimentation pour les meres, les enfants et les adolescents, kugaburira umwana ibiryo byo mu nganda mu myaka ya mbere y’ubuzima bwe, byangiza ubwonko
Dr Georges yagaragaje uburyo umubyeyi ashobora gufasha umwana we kugira ubushobozi buri hejuru bw’ubwonko.
Uburyo bwa mbere kandi bw’ibanze ni uguha umwana igihe cy’ifunguro rya mu gitondo
Abana bafata ifunguro rya mu gitondo ryuzuye bakora neza mu ishuri kuko baba babonye imbaraga zikenewe. Aba bana kandi bagira ubushake bwo kurya (appetit) ku yandi mafunguro y’umunsi.
Gusa ifunguro ryiza rya mu gitondo risaba ko ababyeyi bafata umwanya wo kuritegura. Kugira ngo umwana afate ifunguro rya mu gitondo neza, ni byiza ko arya kare nijoro, kugira ngo abyuke ashonje.
Ni na byiza kuryamisha abana kare kugira ngo mu gitondo babashe kuzinduka basagure byibura iminota 15 y’ifunguro rya mugitondo.
Ubunyobwa n’ibindi biri mu bwoko bwa noix ni ibiribwa bizwiho kongera ubushobozi bw’ubwonko. Ibi biribwa bikungahaye kuri proteines, acides gras, omega 3, vitamini zo mu itsinda rya B n’imyunyungugu.
Babyeyi ni ibyagaciro gufasha abana banyu gukura neza, haba kumubiri,ndetse no mu bwenge.
Dore bimwe mu biribwa mwajya muha abana banyu :
1. Imbuto nyinshi ziganjemo izifite amazi
2. Imboga nyinshi
3. Ibinyampeke
4. Ibikomoka ku mata ariko bidakungahaye ku mavuta
5. Ibikomoka kuri soya
6. Umunyu muke
7. Isukari nke
8. Ibinyamavuta byo mu nda bike cyane cyangwa se ntabyo
Uretse kandi ku bana,imirire myiza ni ingenzi no kubantu bakuru,kuko ibafasha nabo kugira ubuzima buzira umuze.


text:
ntangazwa n'uwo mupasteri koko ni umudigital! tekereza nawe umuntu uvuga ko ibiri muri bible ari analogue. cyakora koko azi kwigisha yibanda ku kubwira abantu ko bagiye kubona ibitangaza,amazu meza amamodoka,abagabo kubatabafite, abagore. ariko se pastor ibyo nibyo Imana yagutumye? igisha abantu kuva mubyaha. naho ibitangazs no kwititiza n'abamagiciens barabikora kd wibuke ko urutoki rwanditse amategeko icumi ari urw'Imana ntabwo ari icyenda. igisha bibiliya ureke amadini
jonathan - 6/02/2018 saa 06:13


text:
U Rwanda rwungutse undi muhanzi mushya mu ndirimbo zaririmbiwe Imana witwa Dusabumuremyi Pacifique.
Ni umusore uzanye amaraso mashya aho ubu amaze gukora indirimbo nyinshi by’umwihariko ebyiri yasohoye yise “Byarenze inkombe” indi nayo yitwa “Abikora nk’ako kanya (Yesu)”.
Uyu muhanzi usanzwe abarizwa ku rusengero rw’itorero rya ADEPR Gikondo SEGEM avuga ko izi zombi azishyize hanze mu rwego rwo guhumuriza imitima y’abanyarwanda.
Ubutumwa bukubiye mu ndirimbo yise “Byarenze inkombe”muri rusange ni ubuvuga ko abantu badakwiye gutakaza ibyiringiro mu gihe Imana iba itarasubiza amasezerano.
Yagize ati : “Abantu bijya bibarenga bakumva ko byarangiye, ariko aho abantu bagarukiriza amaso yabo, Imana yo iba igikora.”
Naho ubukubiye mu ya kabiri yise “Abikora nk’ako kanya (Yesu)” yavuze ko ari ubugamije kwibutsa abantu ko Imana isubiza abantu bitewe n’ukwizera bafite mu mitima yabo.
Yagize ati : “Kwizera kwacu iyo kwazamutse niko gutuma Yesu akora.” Akomeza agira ati : “Abo Yesu yakijije bose, bakiraga bitewe n’ukwizera kwabo.”
Nyuma y’izi ndirimbo ebyiri (2) yasohoye, arateganya gusohora n’izindi 6 kugirango umubare w’indirimbo 8 uhwanye n’alubumu yifuza gukora wuzure.
Iyi album anateganya gushyira ku mugaragaro mu minsi iri mbere biteganyijwe ko izaba yitwa izina ry’imwe mu ndirimbo afiteho.
Ubusanzwe uyu muhanzi Dusabumuremyi Pacifique mu butumwa bwe yibanda ku buhumuriza imitima y’ababwumva.
Dusabumuremyi yatangiye kuririmbira Imana ubwo yari afite imyaka 12 mu ishuri ryo kucyumweru bakunze kwita Sunday school mu rurimi rw’icyongereza, yatangiriye ku rusengero rw’Itorero ADEPR Gikondo Segemu muri Korali Maranatha.
Ibitekerezo
Imana igushyigikire indirimbo zawe turazikunda cyane tukurinyuma Imana ikogerere amavuta turagukunda. Kanda hano umusubize
Pacifip nakomereze Ago turamukunda cn..... Kanda hano umusubize


text:
Mu minsi ishize, umunyarwanda utuye i Kigali yatwandikiye atugezaho akababaro ahura nako gashingiye ku ivangura mu buzima bwe bwa buri munsi. Rumwe mu ngero atanga ni aho abana b’abacitse ku icumu barihirwa amashuri kugeza kuri Masters mu gihe abasigaye basaba n’inguzanyo yo kwiga bagaheba. Ubusanzwe iyo gahunda yo gufasha igice iki n’iki cy’abenegihugu bahuye n’inzitizi mu mibereho yabo, birahagije ngo ube wabageza ku mpamyabumenyi ya Bachelor’s degree (Licence). Impamvu ni uko guhera aho kuzamura mu byiciro byo hejuru biba bitakiri iby’ibanze (fundamental). Ibyo Leta ya FPR ikora rero nta kindi biamije uretse guteranya abana b’u Rwanda. Nimwisomere iyo baruwa. Ubwanditsi
Nanditse iyi email ngirango muvuge ibibazo byose biri iwacu mubimareyo. Nubwo batagira icyo babikoraho ariko nibura bamenyeko ibibazo biriho. Mwe mufite uruvugiro ariko twe ntarwo.
Muvuge ibintu bijyanye na droits fondamentaux zimaze kuba zero mu Rwanda :
Ingero:
(1) Kwivuza: abantu ntibafite uburenganzira bwo kwivuza: bamwe bakoresha FARG card (Abacike) abandi (Mutuelle Card) kd ufite mutuelle ahita amenyekana uwo ariwe (Umuhutu) nunafite FARG card ahita amenyekana.
(2) Kwiga: abantu ntibagifite equal rights muri education, bamwe ni priviledged abandi ni vulnerable : Abacike bafite ikigega FARG kigiye kubarihirira kugeza kuri Masters abandi ngo ni inguzanyo nayo itanaza. Ukurikije imibare ntabwo umubare w’abacike waruta uwa abandi banyarwanda muri za Kaminuza mugiye twese twaba dufite equal access. Kwiga hanze byo, utari umucike ntakijyayo. Uzabaririze ishuri bita Utalii Kolegi ryo muri kenya ryoherezwamo abana bajyanye nigihe ko hari uwasigajwe inyuma n’amateka cg n’amajyambere urimo.
(3) Akazi: akazi kabiswe abahutu ni guhinga, gukakurura imizigo i kigali, kwigisha primaire, gutwara ibishingwe muri kigali no ubuzunguzayi. abandi biswe abacike amaki yose nibo bakoramo, igisoda, inzego zose z’ibanze (99%).
(4) Itotezwa: iyo bavuze umuganda, ukorwa n’abashigajwe inyuma n’amajyambere kera babitaga (abahutu) n’abashigajwe inyuma n’amateka kera bitaga (Abatwa). Abajyanye nigihe kera bitaga (abatutsi baba bigaramiye cg banenganenga)
(5) Ubuhinzi: abashigajwe inyuma n’amajyambere ntibagihinga ibingwa bashaka, bityo ibyo bahawe guhingwa bikarumba kubera kubihinga batabisha. Abajyane nigihe nabo inzara ibageraho ariko bitewe na monthly aid bakura muri FARG imipfire si imwe.
(6) Ubutabera: Kuburana n’ujyanye nigihe ntibigishoboka ko atsindwa urubanza yaba ahuguza cg anyaga abantu. umva ino video:Nyamyumba:Abaturage bafite ubwoba kubera ibibazo by’amasambu
Abashigajwe inyuma n’amajyambere bakurwa mu masambu yiswe ngo nayabo muri 1959. Imanza ntiziba nguhita babakuramo direct. Njye kugiti cyanjye nzi cases 12 aho imiryango yakuwemo burundu kd abajyanye nigihe ntibahatura baragurisha bakisubirira iwabooo
(7) Ubukungu: abashigajwe inyuma n’amajyambere ntibakemererwa gucuruza nka kera, ntibahabwa amasoko ya leta kubera icyaha basizwe n’amateka cya genocide. Big business doers ubu mu rwanda ni abajyanye n’igihe.
(8) Democracy : abashigajwe inyuma n’amajyambere bakorerwa ibyibo bakajya gusaba change of constitution kugira ngo the Best man agume kuri power
(9) Liberty : No freedom for abashigajwe inyuma n’amajyambere .Ubwoba buba bupima toni 6 kubera ingabo ziba ziri deployed every evening in the country. Rwose ipfunwe ry’icyaha cyakozwe mu izina ryabo ryabatewe kuba inkomashyi nayo adafashe
(10) Reconciliation: Ngo ubu igeze kuri 95% daaa (icyegeranyo cya komisiyo y’ubumwe n’ubwiyunge). Reka daa, kubana kw’abanyarwanda kure kure nk’umubumbee wa Pluton. Gusa babana bishishanya. kandi ubushyingirwe hagati y’amoko bwaragabanyutse cyane.
Ndekeyahoo. Uzacukumbure ibibibazo icumi, mubikoreho ibiganiro hamwe n’abataripfana.
Nanjye ndaruhutse peee. Ngiryo iryari rindi ku mutima.
Imana ibahe umugisha kandi mutuvuganire tugire amahoro arambye mu bwubahane bw’amoko yacu atagize icyo atwaye na mba.
Biracyaza…
Umunyarwanda ubakunda
Kigali Rwanda